এ মাসে অবসরে যাচ্ছেন তিন সচিব -Deshebideshe\nএ মাসে অবসরে যাচ্ছেন তিন সচিব\nঢাকা, ০৭ ফেব্রুয়ারী- প্রশাসনে গুরুত্বপূর্ণ তিন মন্ত্রণালয়ের সচিব অবসরে যাচ্ছেন এ মাসে। তারো হলেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব খন্দকার মো. ইফতেখার হায়দার, কৃষি মন্ত্রণালয়ে সচিব শ্যামল কান্তি ঘোষ ও বাংলাদেশ লোক প্রশাসন প্রশিক্ষণ কেন্দ্রের (বিপিএটিসি) রেক্টর এ কে এম আবদুল আউয়াল মজুমদার।\nঅবসরের তালিকা অনুযায়ী ৮ ফেব্রুয়ারি সোমবার অবসরে যাচ্ছেন প্রবাসী কল্যাণ ও বৈদেশিক কর্মসংস্থান মন্ত্রণালয় সচিব খন্দকার মো. ইফতেখার হায়দার। ২০১৪ সালের ১০ ডিসেম্বর তিনি এই মন্ত্রণালয়ে সচিব হিসেবে যোগ দেন। বিসিএস প্রশাসন ক্যাডারের সদস্য হিসেবে ১৯৮২ সালে সরকারি চাকরিতে যোগদান করেন হায়দার।\nকৃষি মন্ত্রণালয়ে সচিব শ্যামল কান্তি ঘোষ অবসরে যাচ্ছেন ১৯ ফেব্রুয়ারি। গত বছর এই মন্ত্রণালয়ে সচিব পদে যোগ দেন। এর অব্যবহিত আগে তিনি ছিলেন প্রাইভেটাইজেশন কমিশনের সদস্য। শ্যামল কান্তি ঘোষ এর আগে প্রাথমিক শিক্ষা অধিদপ্তরের মহাপরিচালক হিসেবে দায়িত্ব পালন করেন।\nএ মাসের শেষ দিকে ২৯ ফেব্রুয়ারি অবসরে যাবেন বাংলাদেশ লোক প্রশাসন প্রশিক্ষণ কেন্দ্রের (বিপিএটিসি) রেক্টর এ কে এম আবদুল আউয়াল মজুমদার। এর আগে তিনি পরিকল্পনা ও উন্নয়ন একাডেমির মহাপরিচালক পদে দায়িত্ব পালন করেন।


Bangla Report আনন্দ ভ্রমণে প্রধানমন্ত্রী : খালেদা জিয়া – Bangla Report\nআনন্দ ভ্রমণে প্রধানমন্ত্রী : খালেদা জিয়া\nপার্বত্য জেলায় পাহাড়ধসে ব্যাপক প্রাণহানির ঘটনার পরিপ্রেক্ষিতে প্রধানমন্ত্রী শেখ হাসিনার সুইডেন সফরকে ‘আনন্দ ভ্রমণ’ বলে সমালোচনা করেছেন খালেদা জিয়া। বুধবার এক ইফতার অনুষ্ঠানে বিএনপি চেয়ারপারসন এই সমালোচনা করেন।\nতিনি বলেন, ‘‘ আপনারা দেখেছেন, পার্বত্য চট্টগ্রামে পাহাড়ধসে ১৫৫ জন লোক মারা গেছে, আর্মীর লোকজনও সেখানে মারা গেছে, এখনো অনেকে নিখোঁজ রয়েছে। আর আওয়ামী লীগের নেত্রী এখন প্লেজার ট্রিপ এ আছেন, আনন্দ ভ্রমণে আছেন। তার দেশের মানুষের প্রতি কোনো মমতা নেই।”\n‘‘ সে (শেখ হাসিনা) বলে তিনি নাকি দেশের মানুষের জন্য জীবন দিতে প্রস্তুত। দেশের মানুষ জীবন দিচ্ছে, তিনি ভ্রমণ করছেন। তাহলে এটায় কী প্রমাণ হয়? তিনি কী দেশের মানুষের জন্য জীবন দিতে প্রস্তুত? নয়।”\n২০০৭ সালে সেনা সমর্থিত সরকারের সময়ে শেখ হাসিনার বাংলাদেশে ছেড়ে যাওয়ার প্রসঙ্গ টেনে খালেদা জিয়া বলেন, ‘‘ মইনউদ্দিন-ফখরুউদ্দিন বললো, তারপরই তো তিনি (শেখ হাসিনা) গেলেন দেশ ছেড়ে। তারপরে তাদের আশ্বাসের পরিপ্রেক্ষিতে অনেক নাটক করে আবার আসলো। আসার পরে তাদের সাথে বুঝাপড়া করে সব কিছু করেছে।”\nওই সময়ের সেনা সমর্থিত সরকার তাকে বিদেশে চলে যাওয়ার প্রসঙ্গটি উল্লেখ করে তিনি বলেন, ‘‘ আমাকেও দেশের বাইরে চলে যেতে ওরা বলেছিলো। আজকে যদি আমরা চলে যেতাম দেশের বাইরে, সবই আল্লাহর ইচ্ছা। তাহলে আমার বড় ছেলেটাও (তারেক রহমান) ভালো থাকতো, আমার ছোট ছেলেটাকেও আমি হারাতাম না।”\n‘‘ আমি কিন্তু দেশ ছেড়ে যাইনি, দেশের মানুষকে ছেড়ে যাইনি। আমি বলেছি, এই দেশ আমার, এই দেশের মাটি ছেড়ে আমি যাবো না। আল্লাহর ইচ্ছা দেখেন, আমি দেশ ছেড়ে যাইনি কিন্তু মঈন-ফখরুদ্দিন দেশ ছেড়ে পালিয়েছে। আজকে বুঝতে হবে দেশের মানুষের সঙ্গে বেঈমানি করে, দেশের সঙ্গে বেঈমানি করে কোনোদিনও কিন্তু আল্লাহর হাত থেকে মুক্তি পাওয়া যায় না।”\nএকাদশ নির্বাচন প্রসঙ্গ প্রতিবেশীর সুর বদল উল্লেখ করে খালেদা জিয়া বলেন, ‘‘ দেশের যে অবস্থা বিরাজমান, মানুষের নাভিশ্বাস উঠেছে, দেশে অবিলম্বে নির্বাচন হওয়া প্রয়োজন। ২০১৪ সালে নির্বাচন হয় নাই। কেউ ওই নির্বাচনে স্বীকৃতি দেয় নাই, একমাত্র আমাদের প্রতিবেশী দিয়েছে।”\n‘‘ কিন্তু এবার তাদের (প্রতিবেশী দেশ) সুরটাও একটু বদল। তাদের সুরও বদল হয়েছে, তারা বুঝেছে, তারা ভুল করেছে, ঠিক করেনি। সেজন্য এবার বিএনপি যদি না যায়, ২০ দল যদি না যায় এদেশের কোনো নির্বাচন হবে না। আওয়ামী লীগ একলা নির্বাচন করতে পারবে না।”\nএকাদশ নির্বাচনে বিএনপির অংশ নেয়ার কথা উল্লেখ করে তিনি বলেন, ‘‘ আমরা ও ২০ দল নির্বাচনে যাবো। আমরা বিশ্বাস করি, দেশে সুষ্ঠু নির্বাচন হলে আমরা জিতবো।”\n‘‘ সেজন্য আমরা বলতে চাই, নিরপেক্ষ নির্বাচনটা তখনই সম্ভব- হাসিনাকে ক্ষমতা থেকে নামিয়ে। অর্থাৎ নির্বাচনকালীন সহায়ক সরকার যেটা আওয়ামী লীগ দাবি করেছিলো আমাদের সময়ে (১৯৯৫ সালে) আমরা দিয়েছিলাম। তখন তত্ত্বাবধায়ক নাম ছিলো, এখন যেকোনো নাম দিতে পারেন। তবে আওয়ামী লীগ সরকারের অধীনে কোনো নির্বাচন সুষ্ঠু হয়নি, হবে না, হতে পারে না।”\nখালেদা জিয়া দৃঢ়তার সাথে বলেন, ‘‘ আমরা বিশ্বাস করি, এবার নিরপেক্ষ নির্বাচন হলে দেশের মানুষ আরেকবারের মতো শিক্ষা দেবে। তারা দেশে যত অপরাধ করেছে, দেশের মানুষের সঙ্গে যত অপরাধ করেছে, কত মা-বোন তাদের ভাই হারিয়েছে, সন্তান হারিয়েছে, স্বামী হারিয়েছে- তাদের কান্না, তাদের আহাজারি। কত লোক পঙ্গু হয়েছে, বহু লোক জেলে আছে।”\n‘‘ আমি বলব, এখন বিরোধী দলের যেসব লোক জেলে আছে, তাদেরকে মিথ্যা মামলা দিয়ে জেলখানায় ঢুকানো হয়েছে, অবিলম্বে তাদের মুক্তি দিন।”\nবিএনপি প্রধান বলেন, ‘‘ আওয়ামী লীগের ছোট ছোট নেতারা যারা আছেন তারা বুঝতেছেন সময়টা কিন্তু সামনে ভালো নয়। আপনাদের সময় ভালো আসছেন না। যারা গণনা করেন, গণনাকারীরাও এটা বলেছে। কাজেই ছোট-খাটো নেতারা যারা আছেন, যা কিছু বানিয়েছেন, ওগুলো নিয়ে কেটে পড়ার ব্যবস্থা করেন।”\n‘‘ বড় নেতারা তাদের ব্যবস্থা করেছে, পকেটে টিকেট নিয়ে ঘুরছে। অবস্থা দেখলেই তারা উড়াল দেবে- আপনাদের দিকে চাইবে না ফিরে।”\nবাজারে চালের মূল্য বৃদ্ধিতে উদ্বেগ প্রকাশ করে খালেদা জিয়া বলেন, ‘‘ এই আওয়ামী লীগ বলেছিলো ১০ টাকা কেজি চাল খাওয়াবে। এখন দরিদ্র মানুষের সবচেয়ে নিম্নমানের মোটা চালের কেজি ৫০ টাকা। সাধারণ মানুষের অবস্থা দুর্বিষহ। সব জিনিসপত্রের দাম বেশি।”\n‘‘ পত্রিকায় দেখলাম বিনা টেন্ডারে চাল আমদানি করা হচ্ছে। সেই চাল আমদানি করে কি গরীব মানুষকে কম মূল্যে দেয়া হবে নাকি চালের অর্ধেক টাকা পকেটে যাবে। বাকি টাকা যাবে আওয়ামী লীগওয়ালাদের পেটে কিংবা তারা সেই টাকা পাঁচার করবে। লুট করা অর্থ নিরাপদে রাখার জন্য ক্ষমতাসীনরা বিদেশ ভ্রমণে ব্যস্ত।”\nরমনা ইঞ্জিনিয়ার্স ইন্সটিটিউশন মিলনায়তনে মহানগর দক্ষিণের উদ্যোগে এই ইফতার হয়। ১০ সহস্রাধিক নেতা-কর্মীরা এতে অংশ নেন। সুশৃঙ্খল এই ইফতার অনুষ্ঠান উপলক্ষে বাইরে-ভেতরে জিয়াউর রহমান, খালেদা জিয়া, তারেক রহমানের ছবির সঙ্গে ঢাকার সাবেক মেয়র সাদেক হোসেন খোকার ছবিও দেখা গেছে।\nমূল মঞ্চে বিএনপি স্থায়ী কমিটির সদস্য খন্দকার মোশাররফ হোসেন, তরিকুল ইসলাম, মহানগর দক্ষিণ সভাপতি হাবিব-উন নবী খান সোহেল, সাধারণ সম্পাদক কাজী আবুল বাশারসহ দক্ষিণের নেতাদের নিয়ে ইফতার করেন খালেদা জিয়া।\nইফতারে আরো ছিলেন, বিএনপির জ্যেষ্ঠ নেতা এজেডএম জাহিদ হোসেন, আবদুল হালিম, হাবিবুর রহমান হাবিব, তাহসিনা রুশদীর লুনা, সৈয়দ মোয়াজ্জেম হোসেন আলাল, আলহাজ সালাহউদ্দিন আহমেদ, সৈয়দ এমরান সালেহ প্রিন্স, এম এ মালেক, মীর সরফত আলী সপু, সাইফুল ইসলাম নিরব, সুলতানা সালাহউদ্দিন টুকু, শফিউল বারী বাবু, আবদুল কাদের ভুঁইয়া জুয়েল, দক্ষিনের নেতৃবৃন্দের মধ্যে শামসুল হুদা, ইউনুস মৃধা, মীর হোসেন মীরু, নাসিমা আখতার কল্পনা, সাজ্জাদ জহির, মোশাররফ হোসেন খোকন, মো. মোহন, জয়নাল আবেদীন রতন, সিরাজুল ইসলাম সিরাজ, হাবিবুর রশীদ হাবিব, আনম সাইফুল ইসলাম, শেখ রবিউল আলম রবি, সাইফুল ইসলাম পটু, রফিকুল ইসলাম রাসেল, সাইদুর রহমান মিন্টু, আবদুল হাই পল্লব, উত্তরের সিনিয়র সহ-সভাপতি মুন্সি বজলুল বাসিত আনজু, সাধারণ সম্পাদক আহসানউল্লাহ হাসান, যুগ্ম সাধারণ সম্পাদক এজিএম শামসুল হক, খন্দকার জিল্লুর রহমান প্রমুখ।\n২০ দলীয় জোটের অধ্যাপিকা রেহানা প্রধান, মোস্তাফিজুর রহমান ইরান, গরীবে নেওয়াজ, মোস্তাফিজুর রহমান মোস্তফা, গোলাম মোস্তফা ভুঁইয়াসহ নেতৃবৃন্দও অংশ নেন।


বিশ্বমানের ফায়ার সার্ভিস গড়তে শৃঙ্খলার বিকল্প নেই | print - Bhorer Kagoj\nবিশ্বমানের ফায়ার সার্ভিস গড়তে শৃঙ্খলার বিকল্প নেই\nপ্রকাশিত হয়েছে: নভেম্বর ২১, ২০২০ , ৭:০৮ অপরাহ্ণ | আপডেট: নভেম্বর ২১, ২০২০, ১০:৫৪ অপরাহ্ণ\n২০০৮ সালের ফায়ার সার্ভিস আর আজকের ফায়ার সার্ভিস ও সিভিল ডিফেন্স অধিদপ্তর এক নয়। দুযোর্গে সবার আগে সাড়া দেয়া এ অধিদপ্তরের কমপক্ষে শতগুণ উন্নতি ঘটেছে। প্রধানমন্ত্রী শেখ হাসিনার নেতৃত্বে এ সংস্থাকে আরো আধুনিক হিসাবে গড়ে তোলার চেষ্টা অব্যাহত রয়েছে। যার অংশ হিসাবে বঙ্গবন্ধু ফায়ার একাডেমি প্রতিষ্ঠা করার পরিকল্পনা নেয়া হয়েছে। তবে বিশ্বমানের ফায়ার সার্ভিস গড়ে তুলতে শৃঙ্খলার কোনো বিকল্প নেই বলে মন্তব্য করেছেন স্বরাষ্ট্র মন্ত্রণালয়ের সুরক্ষা সেবা বিভাগের সচিব মো. শহিদুজ্জামান।\nশনিবার (২১ নভেম্বর) বেলা ১২টার দিকে ‘ফায়ার সার্ভিস ও সিভিল ডিফেন্স সপ্তাহ-২০২০’ এর শেষ দিনে অধিদপ্তরে আয়োজিত প্রদক প্রদান ও সমাপনী অনুষ্ঠানে প্রধান অতিথির বক্তব্যে এ কথা বলেন তিনি। অনুষ্ঠানে সূচনা বক্তব্য দেন অধিদপ্তরের পরিচালক (প্রশাসন ও অর্থ) মো. হাবিবুর রহমান। ধন্যবাদ জ্ঞাপন করেন অধিদপ্তরের মহাপরিচালক (ডিজি) ব্রিগেডিয়ার জেনারেল মো. সাজ্জাদ হোসাইন। এ সময় অগ্নি নির্বাপণ ও উদ্ধার কাজে বীরত্বপূর্ণ প্রদর্শনের স্বীকৃতি হিসেবে ৪৪ জনকে রাষ্ট্রীয় পদক পরিয়ে দেন প্রধান অতিথি।\nফায়ার ডিজি বলেন, বর্তমান সরকার ক্ষমতায় আসার পর ফায়ার সার্ভিস উন্নয়নের কেন্দ্রবিন্দুতে পরিণত হয়েছে। প্রতি উপজেলায় ফায়ার স্টেশন নির্মাণ করা হবে প্রধানমন্ত্রীর শেখ হাসিনার এমন যুগান্তকারী ঘোষণায় এগিয়ে চলছি আমরা। পাশাপাশি বঙ্গবন্ধু ফায়ার একাডেমি নির্মাণ সম্পন্ন হলে দেশেই চৌকষ ফায়ার কর্মী তৈরি হবে। আজকের দেয়া রাষ্ট্রীয় পদকও সবাইকে দেশ সেবায় আরো উজ্জীবিত করবে।\nতিনি আরো বলেন, প্রয়োজনের তুলনায় আমাদের জনবল তুলনামূলক কম। এ সমস্যা সমাধানে কাজ চলছে। পাশাপাশি ৬২ হাজার স্বেচ্ছাসেবী তৈরীর টার্গেটে বিভিন্ন ধরনের পদক্ষেপ গ্রহণ করা হয়েছে। ইতোমধ্যে প্রশিক্ষণের মাধ্যমে ৪৪ হাজার স্বেচ্ছাসেবী তৈরি করা হয়েছে।\nপ্রসঙ্গত, ‘প্রশিক্ষণ পরিকল্পনা প্রস্তুতি; দুর্যোগ মোকাবিলায় আনবে গতি’ এই প্রতিপাদ্য নিয়ে গেল বৃহস্পতিবার থেকে দেশব্যাপী শুরু হয় ‘ফায়ার সার্ভিস ও সিভিল ডিফেন্স সপ্তাহ-২০২০’।


একদিকে অভিযান চালাচ্ছিলেন ম্যাজিস্ট্রেট,অপরদিকে ঘু'ষ নিচ্ছিলেন তার গাড়িচালক!\nএকদিকে অভিযান চালাচ্ছিলেন ম্যাজিস্ট্রেট,অপরদিকে ঘু’ষ নিচ্ছিলেন তার গাড়িচালক!\nপ্রকাশিত : ২৬ জুলাই , ২০১৯ ১:৫৫ পূর্বাহ্ন সর্বশেষ আপডেট : প্রকাশিত : ২৬ জুলাই , ২০১৯ ১:৫৫ পূর্বাহ্ন\nমাদারীপুরের কালকিনি উপজেলায় বিভিন্ন ব্যবসা প্রতিষ্ঠানে ভোক্তা অধিকারের অভিযান পরিচালনার সময় ঘু’ষ গ্রহণের অভিযোগে এক ম্যাজিস্ট্রেটের গাড়িচালককে কা’রাদ’ণ্ড দিয়েছেন উপজেলা নির্বাহী কর্মকর্তা (ইউএনও) মো. আমিনুল ইসলাম। দ’ণ্ডপ্রা’প্ত মো. সাইদুর রহমান খান (৩৮) জেলা ভোক্তা অধিকার অধিদপ্তরের অতিরিক্ত ম্যাজিস্ট্রেট মো. শামিম হাসানের গাড়িচালক। তিনি গোপালগঞ্জ জেলার উলপুর গ্রামের বাসিন্দা।\nজানা গেছে, মাদারীপুর জেলার ভোক্তা অধিকার অধিদপ্তরের অতিরিক্ত ম্যাজিস্ট্রেট মো. শামিম হাসানের নেতৃত্বে আজ বৃহস্পতিবার উপজেলার মজিদবাড়ী (ভূরঘাটা) বাজারে অভিযান পরিচালনা করা হয়। এ সময় ওই ম্যাজিস্ট্রেটের গাড়িচালক মো. সাইদুর রহমান বিভিন্ন দোকানে গিয়ে ঘু*ষ নেন। বিষয়টি স্থানীয় ব্যবসায়ীদের নজরে আসলে তাকে আ*টক করে ইউএনওকে খবর দেন। পরে ইউএনও ওই গাড়িচালককে এক মাসের কা*রাদ*ণ্ড দেন।\nভোক্তা অধিকার অধিদপ্তরের সহকারী পরিচালক অতিরিক্ত নির্বাহী ম্যাজিস্ট্রেট মো. শামিম হাসান বিষয়টি স্বীকার করে বলেন, ‘আমার গাড়িচালক সাইদুর রহমানকে দোকান থেকে উ*ৎকোচ নেওয়ার অভিযোগে কা*রাদ*ণ্ড দেওয়া হয়েছে।’\nএ বিষয়ে উপজেলা নির্বাহী কর্মকর্তা মো. আমিনুল ইসলাম বলেন, ‘অতিরিক্ত নির্বাহী ম্যাজিস্ট্রেট মো. শামিম হাসানের গাড়িচালক সাইদুর রহমানকে দোকানিদের কাছ থেকে উ*ৎকোচ গ্রহণের অভিযোগে এক মাসের কা*রাদ*ণ্ড দেওয়া হয়েছে।’


প্রেস বার্তা » সংবাদপত্রের দায় ও সাংবাদিকের স্বাধীনতা\nসংবাদপত্রের দায় ও সাংবাদিকের স্বাধীনতা\nবৃহস্পতিবার, ০৬/০৬/২০১৩ @ ১০:৪০ পূর্বাহ্ণ\nজামাল উদ্দীন ::\nসংবাদপত্র কেন প্রকাশিত হয়? সাংবাদিকতার দুই দশক পার করার পরও প্রশ্নটি প্রায়ই মনের মধ্যে ঘুরপাক খায়। যখন কেউ সাংবাদিকতা পেশায় নবিস আসেন, তার কাছে জানতে চাই কেন সংবাদপত্র প্রকাশ করা হয়। প্রশ্নটি শুনে দু-একজন উত্তর দেয়ার চেষ্টা করেও যেন থেমে যান। আবার এমনও পেয়েছি যাদের কাছে উত্তরটি জানা নেই। কিংবা সাংবাদিকতার ছাত্র যে, তার কাছে এমন প্রশ্নটি অবান্তর মনে হতে পারে। তাহলে প্রশ্নটির উদ্ভব হলো কেন? নিজেকে নিজেই প্রশ্ন করি। উত্তর মেলানোর চেষ্টা করি। কিন্তু মেলে না। বরং আরেকটি প্রশ্ন সামনে এসে দাঁড়ায়। কেন সাংবাদিকতা পেশায় এলাম?\nহয়তো এ দুটো প্রশ্নের উত্তর খুঁজতে গেলে আরো কিছু প্রশ্ন এসে যাবে। কিন্তু কেন এমন পরিস্থিতির সৃষ্টি হলো। বাকস্বাধীনতা প্রসঙ্গ এলে সংবাদপত্রের স্বাধীনতার বিষয়টি জাতীয় পর্যায়ে বড় করে ফুটে ওঠে। একটি জাতির অগ্রসর হওয়ার পেছনে, তার ভুলত্রুটি শুধরে দেয়ার জন্য এবং পরমতসহিষ্ণুতা অর্জনে নিয়ামক ভূমিকা পালন করে সংবাদপত্র। মুক্তবুদ্ধি চর্চারও অনন্য ক্ষেত্র সংবাদপত্র। সমাজকে কলুষমুক্ত করতে সংবাদপত্রের ভূমিকার কথা বলাই বাহুল্য। সে কারণেই বোধ করি সংবাদপত্রকে সমাজের দর্পণ বলা হতো একসময়। এখন এমনটি বলতে কমই শুনি। বরং হামেশাই নানাভাবে রোষানলে পড়তে হয় সংবাদকর্মীদের। এখন সংবাদপত্র আর সংবাদকর্মী দুটোকে আলাদা করে দেখতে চান অনেকেই। কিন্তু দুটোকে আলাদা করে দেখতে দেখতে শেষেরটার স্বকীয়তা আর থাকছে না। সে কারণেই বলতে শুনি, সংবাদপত্রের স্বাধীনতা নাকি সাংবাদিকের স্বাধীনতা। আমাদের দেশে কী এখন স্বাধীন সাংবাদিকতা আছে? এমন প্রশ্ন শুনতে হয়, বিভিন্ন মহল থেকে।\nবিশেষত এমন সব মহল থেকে যখন কথাগুলো শুনি, বিরুদ্ধাচরণ বলব না; যাদের অপকর্ম সমাজকে জানানোই সাংবাদিকের কাজ, তারা যখন কথা বলে তখন মনে হয়_ হচ্ছে না, কিছুই হচ্ছে না। কোনো হতাশা নয়, বরং এটাই সত্য যে সাংবাদিকরা আর স্বাধীন নেই। তাহলে কি সংবাদপত্র স্বাধীন? সংবাদপত্র স্বাধীনতা ভোগ করছে এমন কথা না বললে অত্যুক্তি হবে। কারণ, সংবাদপত্রের স্বাধীনতা মানেই তো মালিকের স্বাধীনতা। মালিকের নীতি-আদর্শের (!) বাইরে গিয়ে সংবাদপত্র প্রকাশিত হওয়ার সুযোগ নেই। তাহলে মালিকের স্বাধীনতা থাকলেই কি সংবাদপত্র স্বাধীন, এ কথা বলা যাবে? মোটেই না। মালিকের আদর্শপুষ্ট কিংবা স্বার্থপ্রভাবিত সংবাদপত্র কখনো স্বাধীন সংবাদপত্র হতে পারে না। সেই সংবাদপত্র জনগণের মুখপত্র হতে পারে না। বড়জোর কোনো গোষ্ঠীস্বার্থ উদ্ধারে সহায়ক হতে পারে মাত্র।\nতাহলে শুরুতে যে বললাম, দেশের অগ্রযাত্রার জন্য স্বাধীন সংবাদপত্র প্রয়োজন। এর সঙ্গে সাংবাদিকের স্বাধীনতাও জরুরি। একজন স্বাধীনচেতা সাংবাদিক, যিনি কোনো পক্ষভুক্ত নন; তার জন্য প্রয়োজন ও রকম একটি সংবাদপত্র, সেখানে পেশাদারিত্ব চলবে। মালিকের হস্তক্ষেপ নয়। আমাদের সমাজবাস্তবতায় এটা কি কল্পনাবিলাস? আজকাল সংবাদপত্রের মালিকরাই সম্পাদক হচ্ছেন। সারা জীবন পেশায় কাটিয়ে দিয়ে তিনি একজন পুঁজির মালিকের অধীনস্থ হয়ে গেলেন। হয়তো ওই পুঁজির মালিকের বিরুদ্ধেই সাংবাদিক হিসেবে সংগ্রাম করার কথা। এখন তা না করে ওই মালিকের স্বার্থ নিশ্চিত করতেই কাজ করতে হচ্ছে। তাহলে নতুন নতুন সংবাদপত্র বের হলে আমরা যে খুশি হই, বলি অন্তত কিছু লোক কাজ করে খেতে পারবে। কিন্তু তাতে কী স্বাধীন সাংবাদিকতা হবে? এভাবেই স্বাধীন সাংবাদিকতার পথ ক্রমশ রুদ্ধ হয়ে আসছে।\nকেউ হয়তো বলবেন, সংবাদপত্র তো সমাজের বাইরের কিছু নয়। সমাজব্যবস্থার উন্নতি না ঘটলে, সামগ্রিকভাবে আমরা একটি নীতিবান গোষ্ঠীর সমাজ গড়তে না পারলে স্বাধীন সাংবাদিকতার আশা করা হবে দুরাশা মাত্র। কিন্তু সমাজ গড়বে কে? সমাজ পরিবর্তনের জন্যই তো সাংবাদিকতা কিংবা সংবাদপত্র। এখানেই আসে গণতন্ত্রের কথা। সাংবাদিকতা গণতন্ত্রের অনুষঙ্গ। গণতান্ত্রিক ব্যবস্থায় মুক্তমতের চর্চা করা যায়। অন্য সময় তা সম্ভব নয়। গণতান্ত্রিক সরকারের সমালোচক-অভিভাবক হচ্ছে সংবাদপত্র। সমাজ ও জাতি গঠনে সংবাদপত্র বা গণমাধ্যমের ভূমিকা নিয়ে এর যাত্রাকালেও কম কথা হয়নি। ১৯২০ সালে আধুনিক সাংবাদিকতার উদ্ভবকাল থেকে সাংবাদিকতার ভূমিকা নিয়ে নানা তর্ক-বিতর্ক হয়েছিল। তবে গণতন্ত্র চর্চা ও এর উৎকর্ষ সাধনে সংবাদমাধ্যমের জরুরি ভূমিকার বিষয়টি সবিশেষ গুরুত্ব পেয়েছে।\nসংবাদপত্র বা গণমাধ্যমকে ‘ফোর্থ স্টেট’ আখ্যা দেয়া হয়েছিল কেন? ১৭৮৭ সালে ব্রিটিশ সংসদে দার্শনিক এডমুন্ড বার্ক এই আখ্যা দেন। তখন যুক্তরাজ্যে যাজক, জমিদার ও জনগণ_ এ তিন শ্রেণির সামাজিক মর্যাদার পরে চতুর্থ আসনে সংবাদমাধ্যমকে বসানো হয়। একে বাদ দিয়ে গণতন্ত্র পরিপূর্ণ হয় না বলেই এমন গুরুত্ব দেয়া হয়েছে। কালক্রমে দেশে দেশে সংবাদমাধ্যমের ওই স্বীকৃতি উচ্চারিত হয়েছে বড় করে। কিন্তু আসলেই কি তৃতীয় বিশ্বের দেশগুলোতে গণমাধ্যমকে ওই ‘যাজক ও জমিদার’রা সমান মর্যাদা দিয়েছিল? বরং কখনো কখনো প্রতিপক্ষ ভেবে শায়েস্তা করার মানস তৈরি হয়েছিল তাদের মনে। জনগণের সঙ্গে ওই শ্রেণির সংযোগ সাধনের চেষ্টা করাই তো সাংবাদিকের কাজ।\nকিন্তু হাল আমলে এমনটি হয়েছে যে ভালোটুকু করা যাবে। মন্দটুকু নিয়ে বেশি ‘বাড়াবাড়ি’ না করাই উত্তম। কথা হচ্ছে- সাংবাদিকরা কী আসলেই বাড়াবাড়ি করেন? তার কাজ তো বাড়াবাড়ি করা নয়। যা ঘটে তাই তুলে ধরা। যাজকদের সিদ্ধান্ত সাধারণের দুয়ারে পেঁৗছে দেয়া। তাদের কুকীর্তি থাকলে তা-ও। হয়তো সে কারণেই যত বিপত্তি। সে কারণেই কি তাহলে সংবাদমাধ্যমের নিয়ন্তা হয়ে উঠছে এমন এক গোষ্ঠী, যারা অাঁতাত করে ক্ষমতার কাছাকাছি যেতে চায়। যাদের লক্ষ্যই হচ্ছে স্বার্থ রক্ষা করা। নিজের এবং নিজস্ব গোষ্ঠীর। সে অর্থে যদি প্রথম প্রশ্নের উত্তর খোঁজার চেষ্টা করি, তাহলে দেখি সংবাদপত্র প্রকাশের লক্ষ্যই হচ্ছে লাভবান হওয়া। আর্থিক লাভ, সামাজিক প্রভাব, সেও প্রকারান্তরে লাভ।\nমুনাফার জন্য সংবাদপত্র কিংবা সাংবাদিকের সেবা (ব্যবহার) করা। যদিও অধিকাংশ সংবাদমাধ্যমের মালিকই তার প্রতিষ্ঠানকে লোকসানি প্রতিষ্ঠান হিসেবে আখ্যা দিয়ে থাকেন। যদি লোকসানই হয়, তাহলে এমন ব্যবসায় কেন করেন? এ প্রশ্ন সাধারনত উঠতেই পারে। সাধারণ বাণিজ্যের সংজ্ঞায় এর যোগফল মেলানো যায় না। আর এমনটিই যদি হয় মুখ্য,তাহলে দায়বদ্ধতার বিষয়টি আর থাকে না, থাকতে পারে না। সমাজের দর্পণ যদি সমাজ পরিবর্তন না করে কলুষই করল, তবে তারা দায়বদ্ধতার বিষয়টি নিছক বুলি ছাড়া আর কিছুই নয়।\n‘ফ্রি প্রেস’-এর ধারণাটি তাই আজ অনালোচিত থেকে যাচ্ছে। সংবাদপত্রের স্বাধীনতা ও সাংবাদিকের স্বাধীনতা কথাটির গূঢ়ার্থ আর কেউ ভাবছে না। অ্যালবার্ট কামুজ যথাযথই বলেছেন, “A free press can, of course, be good or bad, but, most certainly without freedom, the press will never be anything but bad.”


Bengali, Romans, Lesson 006 -- হযরত পৌলের রোমে যাবার জন্য দীর্ঘ আকাঙ্খা (রোমীয় ১:৮-১৫) | Waters of Life\nHome -- Bengali -- Romans - 006 (Paul’s Desire to Visit Rome)\n৮ প্রথমে আমি ঈসা মসিহের মধ্য দিয়ে তোমাদের সকলের জন্য আমার আল্লাহকে শুকরিয়া জানাচ্ছি, কারন তোমাদের ঈমানের কথা সারা দুনিয়াতে ছড়িয়ে পড়ছে৷ ৯ ইবনুল্লাহর বিষয়ে সুসংবাদ তবলিগ করে আমার সমস্ত দিল দিয়ে আমি আল্লাহর এবাদত করছি৷ আমি যতবার মুনাজাত করি ততবারাই যে তোমাদের কথা মনে করে থাকি, তিনি তার স্বাক্ষী৷ ১০ আমার মুনাজাত এই যে, আল্লাহর ইচ্ছাতে আমি যেন এই বার কোনো রকমে তোমাদের কাছে যেতে পারি৷ ১১ তোমাদের শক্তিশালী করে তুলবার জন্য কোনো রুহানি দান যেন তোমরা আমার মধ্য দিয়ে পেতে পার সেজন্যই আমি তোমাদের সঙ্গে দেখা করতে চাই৷ ১২ তার মানে আমরা সবাই যেন একে অন্যের ঈমান থেকে উত্‍সাহ পাই৷\nরোমের জামাতের বিষয়ে হযরত পৌল অনেক কিছুই শুনেছিলেন তাঁর প্রচার যাত্রার সময়৷ তিনি কতিপয় জামাত-সদস্যের সাথে দেখা করেছিলেন, বুঝতে পেরেছিলেন, তাদের বিশ্বাস খাঁটি বিশ্বাস, আর তারা ছিলেন ইমানে পরিপক্ক৷ আন্তরিকভাবে তিনি খোদার শুকরিয়া আদায় করলেন এ কুদরতের বিষয়ে, কেননা প্রত্যেকজন জীবন্ত প্রাণবন্ত মসিহি হলেন মসিহের সাথে যুক্ত, আর এ মৌলিক পরিবর্তনের জন্য আমাদের ধন্যবাদ জ্ঞাপন করা আবশ্যক৷ যেখানেই লোকজন পাকরূহের পরিচালনায় খোদা ও তাঁর পূত্রের সেবা করে সেখানেই পিতার এবাদত অপরিহার্য, দিবারাত্র আনন্দ উত্‍সাহ নিয়ে প্রার্থনারত থাকতে হবে৷\nহযরত পৌল খোদাকে সম্বোধন করেছেন 'আমার খোদা' বলে৷ তাতে মনে হবে তিনি খোদাকে একান্ত আপন করতে পেরেছেন৷ তিনি জানতেন তাঁর আত্মা খোদার সাথে যুক্ত হয়ে গেছে নতুন চুক্তি ও ব্যবস্থার ফলে৷ আর আন্তরিকভাবে তিনি পেরেছেন খোদাকে মহব্বত করতে৷ তার প্রাণবন্ত সম্পর্ক সত্ত্বেও তিনি নিজের নামে খোদার কাছে প্রার্থনা করেন নি, বরং মসিহের নামে তিনি খোদার কাছে মুনাজাত করেছেন৷ কেননা তিনি জানতেন, আমাদের সর্বপ্রকার প্রার্থনা এমনকি ধন্যবাদ জ্ঞাপন খোদার গৌরবের সান্বিন্ধে পৌছাবার অধিকার রাখে না৷ আমরা যতই নিবেদিত হয়ে খোদার কাছে সমর্পিত হই না কেন, সব প্রচেষ্টায়ই হতে হবে মসিহের পূতপবিত্র রক্তে ব্যবহারের উপযোগে করা পবিত্র খোদার দরবারে উপস্থাপন করার জন্য৷ কেবলমাত্র তাঁর পবিত্রকরণের মাধ্যমেই আমরা খোদার কাছে প্রার্থনা করতে পারি, যিনি তার পাকরূহ আমাদের মধ্যে ঢেলে দেন, যেন তার নাম পবিত্রভাবে নিতে পারি এবং স্বানন্দে করতে পারি তার আরাধনা৷ তাঁর সকল সেবক তাঁর কাছে বড়ই পবিত্র এবং তারা সহদাস হিসেবে মহব্বতের বাধনে থাকে যুক্ত৷\nতাদের সেবার পরিতৃপ্তি হলো সুসমাচার৷ আমরা লক্ষ্যকরি, পৌল তাঁর ভাষণের প্রথম উক্তিটি শুরু করেছেন, সুসমাচার দিয়ে, 'খোদার সুসমাচার', আর নবম বাক্যে দেখতে পাই, 'তাঁর পুত্রের বিষয়ক সুসমাচার'৷ এ বাক্যের মাধ্যমে তিনি বুঝতে চেয়েছেন, ঐশি নাজাত নির্ভর করে বা এর মুল বিষয়বস্তু নির্ভরশীল হলো তার পুত্রের উপর৷ পৌলের লক্ষ ও উদ্দেশ্য মসিহের পুত্রত্ত্ব কেন্দ্রিক অর্থাত্ মসিহ হলেন খোদার পুত্র আর খোদা হলেন পিতা৷ যে কেউ এ সুসমাচার কার্যতঃ অস্বীকার করে আর উদ্দেশ্য প্রণোদিতভাবে প্রত্যাখ্যান করে সে হয়ে পড়ে অভিশাপগ্রস্থ৷\nপিতা, পুত্র ও পাকরূহের সাথে অঙ্গাঙ্গিভাবে যুক্ত থেকে পৌল জীবন যাপন করতেন৷ তিনি পবিত্র ত্রিত্ত্বের ঐক্যের বিষয়ে সর্বদা ব্যক্ত করতেন আর এ ঐক্যের আলোকে রোমের জামাতের কথা চিন্তা করতেন এবং উক্ত জামাতের জন্য মুনাজাত করতেন৷ জাতীয় প্রচারক নিজের কর্মব্যস্ততা থাকা সত্ত্বেও জামাতের কথা কখনোই ভুলতেন না, এবং বিশ্বস্তভাবে সকল ব্যক্তিবর্গের জন্যও মুনাজাত করতেন৷ ধৈর্যসহকারে মুনাজাত না করে ও পাকরূহের ক্ষমতা ছাড়া কোনো বিশ্বাসি বিশ্বস্তভাবে পালের পালক হতে পারেন না৷ কোনো ব্যক্তির মধ্য দিয়ে যদি শক্তি বাহির হয় তবে বুঝতে হবে প্রেম, প্রার্থনা ও খোদা ও মানুষের আকাঙ্খার সংযোগ রয়েছে তথায়৷\nরোমে যাবার প্রবল আগ্রহ বছরের পর বছর পুষে রেখেছিলেন হযরত পৌল৷ বিশেষ করে সেই সময়টাতে যখন তিনি বলেছিলেন 'অদ্য' যার অর্থ দাঁড়য় যখন তিনি এনাটোলিয়া, মেসিডোনিয়া এবং গ্রীসে সেবা কর্ম চালাচিছলেন৷ তিনি বুঝতে পেরেছিলেন ইটালি যাবার সময় তার অত্যাসন্ন৷\nতথাপি তিনি তার প্রচার যাত্রা নিজের পরিকল্পনা ও ইচ্ছায় নিরুপণ করতে পারেন নি, তিনি নিজেকে খোদার ইচ্ছার ওপর সম্পূর্ণ নির্ভর করে ছিলেন, কেননা খোদার ইচ্ছার বিরুদ্ধে যদি কেউ কোনো পদক্ষেপ নেয় তবে তাকে আক্ষেপ করতে হয়, ব্যর্থ হয়ে যায়, সমস্যায় ভোগে আর কঠিন অবস্থার মধ্যে পড়ে৷ পৌল যে বন্দী তা কিন্তু তার নিজের ইচ্ছায় হয় নি, বরং তিনি যা কিছু করেছেন তার সবটুকু তার বেহেশতি পিতার ইচ্ছা ও পরিচালনায় হয়েছে৷\nতাঁর এ সমর্পণ রোমে প্রতিষ্ঠিত জামাতের ভাইদের সাথে দেখা করার আগ্রহ এতটুকু দমাতে পারে নি, যদিও তিনি কখনোই সেখানে যান নি বা তাদের সাথে দেখাও হয় নি৷ তিনি জানতেন, তিনি পাকরূহের দ্বারা সম্পূর্ণ অভিষিক্ত ও পরিপূর্ণ৷ তিনি জীবন্ত আগ্নেয়গীরির মতো, যে কিনা জ্বলন্ত লাভা দিকে দিকে ছড়িয়ে ফেরে, আর সে কারণে রোমে যাবার প্রবল আগ্রহ বোধ করেছিলেন মসিহের কর্তৃক যে দায়িত্ব লাভ করেছেন তা রোমের জামাতের কাছে প্রচারের মাধ্যমে আশির্বাদের ভাগিদার হিসেবে গণ্য করা চলে৷ রোমের জামাত যাতে পুণর্জাগ্রত হতে পারে, সেবার জন্য প্রস্তুত হয়, প্রেম, বিশ্বাস ও প্রকৃত বিশ্বাসে যেন প্রতিষ্ঠিত হতে পারে সে প্রচেষ্টা ছিল তার৷ সেবা কাজের এটা হলো একটা ধারণা আর প্রধান লক্ষ্যবিন্দু হলো প্রেরিতদের কাজ ইমানদার ভাই-বোন যেন শক্তিশালী ও প্রতিষ্ঠিত হতে পারে৷\nপৌল একজন বড় মাপে দানশীল হিসেবে রোমে যাবার আগ্রহ প্রকাশ করেন নি, নিজেকে অতীব বিনম্র করেন৷ তিনি লিখেছেন, তিনি কেবল দেবার জন্যই রোমে প্রবেশ লাভ করার আগ্রহ পোষণ করেন নি বরং তাদের কথা শুনে এবং তাদের দেখার মধ্য দিয়ে কিছু পেতে চান৷ তিনি ঐ কাজ করেছিলেন, খোদা তাকে ব্যবহার না করে প্রত্যক্ষভাবে যা কিছু করেছিলেন সে বিষয়ে অভিজ্ঞতা অর্জনের জন্য এবং রোমের সকলে মিলে আনন্দিত হয়েছিলেন ঐশি সান্ত্বনাদাতার উপস্থিতিতে৷\nহযরত পৌল অবশ্য পূর্ব থেকেই সাখ্য দিয়েছিলেন এ বলে যে তিনি নতুন কোনো বিশ্বাস নিয়ে উপস্থিত হন নি, কিন্তু একই বিশ্বাস, প্রজ্ঞা, ক্ষমতা প্রত্যেক খাঁটি ইমানদারের মধ্যে কার্যকর হয়ে থাকে, আর তারাই হলেন মসিহের রুহানি পরিবারের সদস্য৷ যে কেউ একাধিক জামাতের কথা দাবি করে সে মিথ্যাবাদি, কেননা পাকরূহ হলেন একক, মসিহও একক, এবং পিতাও মাত্র একজন৷ যেখানেই বিশ্বাসীকুল মিলিত হয়, তারা একত্রিত হয় একই পিতার সন্তান হিসেবে, যদিও তারা সকলে সকলকে পূর্ব থেকে চেনে না৷ তারা মহানন্দে আনন্দিত হয়, আর একই মনে আন্তরিকতা নিয়ে মিলিত হয়, একই আত্মার প্রজন্ম হিসেবে, একই পরিবারের সদস্য একই লক্ষ্য ও স্বার্থে একীভূত হয়৷\nপ্রার্থনা: হে পিতা আমরা তোমার আরাধনা করি৷ তুমি বিশ্ব জুড়ে তোমার জামাত ও ইমানদারদের একীভূত করেছো, আর তুমিই তা প্রতিষ্ঠা করেছো, তাদের পুষ্ট করেছো তোমার চরিত্র আদর্শ দিয়ে৷ আমাদের ভাই-বোন যারা বিশ্বের সর্বত্র ছড়িয়ে ছিটিয়ে আছে তাদের জন্য প্রার্থনা করতে শিক্ষা দাও৷ তোমার বিশ্বস্ত সন্তানদের জন্য তোমাকে ধন্যবাদ জ্ঞাপন করি, কেননা যতজনই পাকরূহের দ্বারা নব জন্ম লাভ করেছে, তারা সকলেই এক একজন ঐশি কুদরত৷ আমাদের চোখ খুলে দাও যেন আমরা একে অপরকে বুঝতে ও ভালোাবাসতে পারি, তোমার উপস্থিতিতে আনন্দ উল্লাস করতে পারি৷ আমাদের প্রজ্ঞা দাও এবং ক্ষমার গুণক্ষমতা প্রদান করো ফলে আমাদের সহভাগিতা বৃদ্ধি লাভ করে এবং তোমার সত্যে পায় প্রতিষ্ঠা৷ আমরা কখনো যেন পিতা, পুত্র এবং পাকরূহের সহভাগিতা থেকে পিছলে না পড়ি৷\n১০. হযরত পৌল কেন সদা সর্বদা ধন্যবাদের মধ্যে থাকতেন?\nPage last modified on February 25, 2014, at 12:19 PM | powered by PmWiki (pmwiki-2.2.140)


সংবাদ অনলাইন » ‘ন ডরাই’ সিনেমার সেন্সর বাতিলের নির্দেশ দিয়ে হাইকোর্টের রুল\n‘ন ডরাই’ সিনেমার সেন্সর সার্টিফিকেট বাতিল করতে কেন নির্দেশ দেয়া হবে না, তা জানতে চেয়ে রুল জারি করেছেন হাইকোর্ট। একই সঙ্গে ‘ন ডরাই-অ্যাডভেঞ্চার অব আয়েশা’ নামের কমিক বুক ও অ্যানিমেটেড ভিডিও বাজার থেকে প্রত্যাহার করতে কেন নির্দেশ দেয়া হবে না, তাও জানতে চাওয়া হয়েছে রুলে।\n১০ ডিসেম্বর বিচারপতি এম ইনায়েতুর রহিম ও বিচারপতি মো. মোস্তাফিজুর রহমানের সমন্বয়ে গঠিত বেঞ্চ এ রুল দেন। আদালতে রিটের পক্ষে শুনানি করেন আইনজীবী জুলহাস উদ্দীন আহমাদ। রাষ্ট্রপক্ষে ছিলেন ডেপুটি অ্যাটর্নি জেনারেল অমিত তালুকদার।\nতথ্যসচিব (বাংলাদেশ ফিল্ম সেন্সর বোর্ডের চেয়ারম্যান), আইন সচিব, সিনেমাটির প্রযোজক মাহবুব রহমান, পরিচালক তানিম রহমানসহ পাঁচ বিবাদীকে চার সপ্তাহের মধ্যে রুলের জবাব দিতে বলা হয়েছে। সুপ্রিম কোর্টের আইনজীবী মোহাম্মদ হুজ্জাতুল ইসলাম খান ‘ন ডরাই’ সিনেমার সেন্সর সার্টিফিকেট বাতিলের নিষ্ক্রিয়তা চ্যালেঞ্জ করে গত ৮ ডিসেম্বর রোববার রিটটি করেন। জুলহাস উদ্দীন আহমাদ বলেন, ‘ন ডরাই সিনেমার মূল চরিত্রের নাম আয়েশা। আমাদের প্রিয় নবী হজরত মুহাম্মদ (সা.)-এর সহধর্মিণীর নাম আয়েশা (রা.)। সিনেমায় এই নাম ব্যবহারের মধ্য দিয়ে ধর্মীয় অনুভূতিতে আঘাত হানা হয়েছে। এছাড়া পরিবারের সদস্যদের নিয়ে এই সিনেমা দেখা যাবে না বলে গণমাধ্যমে খবর এসেছে। এই যুক্তিতে রিটটি করা হয়েছে।’ গত ৪ ডিসেম্বর সেন্সর বাতিল ও প্রদর্শনী বন্ধে আইনি নোটিশ পাঠানো হয়। নোটিশে ‘ন ডরাই’ ছবির মাধ্যমে ধর্মীয় অনুভূতিতে আঘাত এবং হযরত আয়শা (রা.)-কে অপমান করায় নিঃশর্ত ক্ষমা প্রার্থনার দাবি জানানো হয়েছে।\nসিনেমার মূল নায়িকার সঙ্গে হযরত আয়শার নাম ব্যবহার করে অশ্লীল দৃশ্যধারণ করা হয়েছে, যা মুসলমানদের ধর্মীয় মূল্যবোধে আঘাতের শামিল। শুধু তাই নয়, কমিক বই ও অ্যানিমেটেড ভিডিও থেকে এই সিনেমাটি তৈরি করা, যা খুবই আপত্তিকর। সস্তা বাজার পাওয়ার জন্য পরিচালক মুসলমানদের ধর্মীয় অনুভূতিতে আঘাতের চেষ্টা করেছেন। ডিজিটাল নিরাপত্তা আইনের ২৮ ধারা অনুযায়ী যা শাস্তিযোগ্য অপরাধ। চলচিত্র সেন্সর বোর্ড সিনেমাটি প্রদর্শনের অনুমতি দিয়ে আইন লঙ্ঘন করেছে।


খালেদা জিয়ার মুক্তি একমাত্র সরকারই জানে: মঈন খালেদা জিয়ার মুক্তি একমাত্র সরকারই জানে: মঈন – CTG Journal\nবিএনপির স্থায়ী কমিটির সদস্য ড. আব্দুল মঈন খান বলেছেন, সংসদ ও বিচার বিভাগ সরকারের দখলে। তাই ৫ ডিসেম্বর খালেদা জিয়ার জামিন হবে কি-না, তা একমাত্র সরকারই জানে। আইনের প্রয়োগে নয়, খালেদা জিয়ার মুক্তি হচ্ছে না রাজনৈতিক কারণে। তার মুক্তি না হওয়া পর্যন্ত শান্তিপূর্ণ গণতান্ত্রিক আন্দোলন চলবে।\nরোববার (০১ ডিসেম্বর) বাংলাদেশ জাতীয়তাবাদী মুক্তিযুদ্ধের প্রজন্মের ২৩তম প্রতিষ্ঠাবার্ষিকী উপলক্ষে জিয়াউর রহমানের সমাধিতে ফুলেল শ্রদ্ধা ও দোয়ার পরে সাংবাদিকদের সঙ্গে তিনি এ কথা বলেন।\nমঈন খান বলেন, আমরা দুঃখ পাই যখন দেখি সাদেক হোসেন খোকার মতো মুক্তিযোদ্ধা দেশের মাটিতে শেষ নিঃশ্বাস ত্যাগ করতে পারেন না। আমরা দুঃখ পাই ইসতিয়াক আজিজ উলফাতের মতো মুক্তিযোদ্ধাকে গ্রেফতার করে কারাগারে নেওয়া দেখে। তাহলে এ দেশের মানুষ কী এই প্রশ্ন করতে পারে না যে, এই দেশ যদি মুক্তিযোদ্ধাদের দেশ হয়ে থাকে, তাহলে তাদের ওপরে চরম নির্যাতন কেন?\nতিনি বলেন, আমরা মুক্তিযুদ্ধের চেতনার কথা অনেক বড়াই করে বলি। তবে এটা বড় কথা নয়, মুখে কে কি বললো। এই সরকারের সময় সত্যিকার মুক্তিযোদ্ধাদের যখন অবমাননা হয়, তখন প্রশ্ন জাগে এই সরকার সত্যিকার অর্থে মুক্তিযুদ্ধের পক্ষের কি-না।\nতিনি আরও বলেন, গণতন্ত্রের জন্য এদেশের লাখ লাখ মানুষ জীবন দিয়েছিল। আমরা জানি যারা মুক্তিযুদ্ধের পক্ষের দল বলে দাবি করে সেই তারা ছিল পলায়নপর শক্তি। তারা সাহস করে সামনে এসে যুদ্ধ করতে পারেনি। কিন্তু দেশের মানুষ জিয়াউর রহমানের আহ্বানে মুক্তিযুদ্ধে নেমে এসেছিল। দ্বিতীয় বিষয় ছিল অর্থনৈতিক মুক্তি। সরকার বড়াই করে বলে তারা না-কি ৮ শতাংশ প্রবৃদ্ধি অর্জন করেছে। কিন্তু তারা এটা বলে না বিশ্বের নামি-দামি একটি গবেষণা প্রতিষ্ঠান বলে দিয়েছে বিশ্বের যে পাঁচটি দেশে ধনী-গরিবের ব্যবধান সবচেয়ে বেশি বেড়েছে তার মধ্যে বাংলাদেশ সর্বোচ্চ স্থানে। যে দেশে ধনী-গরিবের ব্যবধান সর্বোচ্চ হারে বাড়তে পারে, সেদেশের মানুষের অর্থনৈতিক মুক্তি কিভাবে হলো?\nখালেদা জিয়াকে মিথ্যা মামলায় কারারুদ্ধ করে রাখা হয়েছে দাবি করে বিএনপির এই প্রবীণ নেতা বলেন, আমরা জানি এটা রাজনৈতিক মামলা। রাজনৈতিক মামলায় খালেদা জিয়াকে কারারুদ্ধ করে, ইলেকশন ইঞ্জিনিয়ারিং করে ৩০০ সিটের মধ্যে ২৯২ সিট দখল করা যায়। কিন্তু জনগণের ভালবাসা পাওয়া যায় না।\nআগামী ৫ ডিসেম্বর খালেদা জিয়ার জামিন না হলে বিএনপির কর্মসূচি কী হবে জানতে চাইলে মঈন খান বলেন, বিএনপির কর্মসূচি স্পষ্ট। বিএনপি গণতান্ত্রিক শান্তিপূর্ণ রাজনীতি ও জনগণের কল্যাণে বিশ্বাসী। আমরা মানুষের কল্যাণে শান্তিপূর্ণ গণতান্ত্রিক প্রক্রিয়ায় রাজনীতি করে যাব, যতক্ষণ পর্যন্ত দেশনেত্রীর মুক্তি না হয়।\nএসময় বাংলাদেশ জাতীয়তাবাদী মুক্তিযুদ্ধের প্রজন্মের আহবায়ক শামা ওবায়েদ, ওলামা দলের সভাপতি শাহ মোহাম্মদ নেছারুল হক, শাহজাহান মিয়া সম্রাট প্রমুখ উপস্থিত ছিলেন।


| ১৬ জানুয়ারি ২০১৯, ২১:৩৭\nজাহাঙ্গীরনগর বিশ্ববিদ্যালয়ে (জাবি) খণ্ডকালীন শিক্ষক হিসেবে পরিবেশ বিজ্ঞান বিভাগে আবারও আগামীকাল থেকে ক্লাস নেবেন খ্যাতিসম্পন্ন পরিবেশবিদ, তথ্যমন্ত্রী ড. হাছান মাহমুদ। তথ্যমন্ত্রী হিসেবে দায়িত্ব গ্রহণের পর বৃহস্পতিবার (১৭ জানুয়ারি) সেখানে ক্লাস নেবেন তিনি।\nগতবছর বিশ্ববিদ্যালয় কর্তৃপক্ষের অনুরোধে একটি ক্লাস নিলে সেখানকার শিক্ষার্থীরা ড. হাছান মাহমুদকে নিয়মিত শিক্ষক হিসেবে পেতে অনুরোধ করেন। শিক্ষক-শিক্ষার্থীদের দাবি ও অনুরোধে ড. হাছান মাহমুদ গত সেপ্টেম্বর থেকে জাহাঙ্গীরনগর বিশ্ববিদ্যালয়ে খণ্ডকালীন শিক্ষক হিসেবে যোগ দেন।\nশিক্ষাজীবনে চট্টগ্রাম বিশ্ববিদ্যালয় থেকে রসায়ন বিষয়ে সম্মানসহ স্নাতক ও স্নাতকোত্তর সম্পন্ন করেন তিনি। বেলজিয়াম ব্রিজ ইউনিভার্সিটি অব ব্রাসেলস থেকে ‘হিউম্যান ইকোলজি’ ও ইউনিভিার্সিটি অব লিবহা দু ব্রাসেলস থেকে আন্তর্জাতিক রাজনীতি বিষয়ে মাস্টার্স করেন। এরপর পরিবেশ রসায়ন বিষয়ে বেলজিয়ামের লিম্বুর্গ ইউনিভার্সিটি থেকে পিএইচডি অর্জন করেন।\nশিক্ষাজীবন শেষ করে ব্রাসেলসের ইউরোপিয়ান ইনস্টিটিউট ফর স্ট্র্যাটেজিক স্টাডিজ-এ ভিজিটিং ফেলো এবং একাডেমিক বোর্ড মেম্বার হিসেবে মনোনীত হন তিনি।\nঅবরোধের মুখে জাবিতে ভর্তি কার্যক্রম বন্ধ\nমোবাইল-টাকা-পয়সা ছিনতাইয়ের দায়ে জাবির ৫ শিক্ষার্থী বহিষ্কার\nজাবিতে তীব্র বাস সংকট, ভোগান্তিতে শিক্ষার্থীরা\nজাবির সবুজ প্রকৃতিতে প্রজাপতির মেলা


যে পাঁচটি উপায়ে শিশুদের রাখতে পারেন করোনাভাইরাসের ঝুঁকিমুক্ত\n/ শিশু / যে পাঁচটি উপায়ে শিশুদের রাখতে পারেন করোনাভাইরাসের ঝুঁকিমুক্ত\nপ্রকাশিত ১৭ আগস্ট ২০২০\nসারা বিশ্বে করোনাভাইরাস মহামারিতে শিশুদের আক্রান্ত হওয়ার সংখ্যা তুলনামূলক কম। যদিও এই মহামারিতে এ পর্যন্ত সাড়ে সাত লাখেরও বেশি মানুষ মারা গেছে। আর আক্রান্ত হয়েছে দুই কোটি ১৪ লাখের বেশি মানুষ।\nএ বিষয়ে ইউনিভার্সিটি কলেজ লন্ডন-ইউসিএল এবং লন্ডন স্কুল অব হাইজিন এন্ড ট্রপিক্যাল মেডিসিন শিশুদের করোনাভাইরাসে আক্রান্ত হওয়ার সম্ভাবনা এবং তাদের মাধ্যমে ভাইরাসটি ছড়িয়ে পড়া নিয়ে পরিচালিত পুরো বিশ্বের ৬৩৩২টি গবেষণা মূল্যায়ন করে দেখেছে।\nএসব গবেষণা মূল্যায়নের পর এই দুটি প্রতিষ্ঠান যে তথ্য দিয়েছে তা হলো, করোনাভাইরাসে আক্রান্ত কোন ব্যক্তির সংস্পর্শে আসলে প্রাপ্তবয়স্ক কোন ব্যক্তির তুলনায় শিশুদের আক্রান্ত হওয়ার ঝুঁকি ৫৬% কম।\nএছাড়া করোনাভাইরাসে আক্রান্ত হলেও মারাত্মক অসুস্থ হওয়া বা মারা যাওয়ার ঝুঁকি শিশুদের কম থাকে।\nবাংলাদেশে শিশুদের মধ্যে করোনাভাইরাসের সংক্রমণ রয়েছে কিনা সেটি বোঝাটাই অনেক কঠিন বলে মনে করেন শিশু বিশেষজ্ঞ ডা. হেলেনা বেগম।\nতিনি বলেন, "অনেক পরিবারের মানুষেরা বুঝতেই পারে না যে তাদের বাচ্চা কোভিড আক্রান্ত কি না। কারণ বেশিরভাগ ক্ষেত্রেই তাদের কোনো উপসর্গ থাকে না।"\n"যাদের জ্বর নাই, কাশি নাই, ছোট বাচ্চা হলে তো বলতেই পারে না যে গলাব্যথা হয়েছে, সে কারণে বোঝাটাই কঠিন।"\nডা. হেলেনা বেগম বলেন, বাংলাদেশে শিশুরা যেসব রোগে আক্রান্ত হয় তার মধ্যে অন্যতম হচ্ছে শ্বাসতন্ত্রে সংক্রমণ। আর এর উপসর্গ হচ্ছে নাক দিয়ে পানি পরা, কাশি দেয়া, ঘড়-ঘড় করে শব্দ করা, কোন কোন ক্ষেত্রে গলাব্যথা অথবা কানে ব্যথা।\nতার মতে, করোনার উপসর্গগুলোও অনেকটা একই রকম। সে কারণে সাধারণ সর্দি-কাশি নাকি শ্বাসতন্ত্রের প্রদাহ নাকি করোনা তা বোঝা যায় না।\nশিশু বিশেষজ্ঞ ডা. হেলেনা বেগম বলেন, যেসব পরিবারের করোনা সংক্রমণ হয়েছে, কিংবা করোনা রোগীর সংস্পর্শে যাওয়ার সম্ভাবনা রয়েছে কিংবা যেসব শিশুর বাবা-মায়েদের বাধ্য হয়ে বাইরে যেতে হয়, সেসব শিশুর মধ্যে কোন ধরণের উপসর্গ দেখা দিলেই তাকে পরীক্ষা করাতে হবে। সেই সাথে পরিবারের অন্য সদস্যদের থেকে তাদেরকে আলাদা করে ফেলতে হবে।\nসেক্ষেত্রে প্রশ্ন দেখা দিয়েছে যে, শিশুদের থেকে করোনা ভাইরাস অন্যদের মধ্যে ছড়িয়ে পড়ার ঝুঁকি কতটা থাকে। কারণ পরিবারে শিশুদের সাথে অন্য সদস্যদের মেলা-মেশায় সাধারণত কোন বিধি-নিষেধ থাকে না।\nবিশেষ করে পরিবারের বয়স্ক সদস্যদের সাথে তাদের মেলামেশার পরিমাণ অনেক বেশি থাকে।\nশিশুরা কি করোনাভাইরাস ছড়ায়?\nশিশুরা কতটা সহজেই করোনাভাইরাস ছড়াতে পারে সে বিষয়ে তেমন কোন পরিষ্কার তথ্য পাওয়া যায় না।\nএ বিষয়ে ইউনিভার্সিটি কলেজ লন্ডন-ইউসিএল এবং লন্ডন স্কুল অব হাইজিন এন্ড ট্রপিক্যাল মেডিসিন যে তথ্য দেয় তাতে উল্লেখ করা হয়, করোনাভাইরাস সংক্রমণের ৩১টি ক্লাস্টারের উপর চালানো এক গবেষণায় দেখা যায় যে, মাত্র তিনটি ক্লাস্টারে সংক্রমণ শিশুদের থেকে হয়েছে। অর্থাৎ শিশুদের থেকে সংক্রমণ ছড়ানোর হার ১০%।\nগবেষকরা মনে করেন, যেহেতু শিশুদের আক্রান্ত হওয়ার হার তুলনামূলক কম তাই তাদের থেকে অন্যদের আক্রান্ত হওয়ার আশঙ্কাও তুলনামূলক কম।\nঅনেকটা একই তথ্য দিয়েছেন সরকারের রোগতত্ত্ব, রোগ নিয়ন্ত্রণ ও গবেষণা ইন্সটিটিউটের ভাইরোলজি বিভাগের প্রধান অধ্যাপক তাহমিনা শিরিনও।\nতিনি বলেন, "শিশুদের মধ্যে যদি করোনাভাইরাসের সংক্রমণের উপসর্গগুলো বেশি থাকে তাহলে ঝুঁকিও বেশি থাকে। আর উপসর্গ মৃদু বা উপসর্গহীন হলে সেক্ষেত্রে ঝুঁকির মাত্রাটা কমে যায়।"\n"যাদের মধ্যে জ্বর এবং কাশি থাকবে তাদের থেকে সংক্রমণের মাত্রাটা বেশি থাকবে।"\nভাইরোলজিস্ট তাহমিনা শিরিন বলেন, পরিবারে যদি কোন শিশু করোনাভাইরাসে আক্রান্ত হয় সেক্ষেত্রে পরিবারের অন্য সদস্যদের মধ্যেও ছড়ানোর আশঙ্কা থাকে। তবে এক্ষেত্রে বাবা-মা বা যারা সেবা দিয়ে থাকেন তাদের মধ্যে বেশি থাকে।\nএ বিষয়ে জনস্বাস্থ্য বিশেষজ্ঞ বে-নজীর আহমেদ বলেন, কোভিড আক্রান্ত শিশুদের থেকে সংক্রমণের ঝুঁকি কতটা তা দুটি বিষয়ের উপর নির্ভর করে।\nপ্রথমটি হচ্ছে, শিশুর হাঁচি-কাশির মতো উপসর্গ বেশি থাকলে তার থেকে সংক্রমণ ছড়ানোর আশঙ্কা বেশি থাকবে। আর উপসর্গ মৃদু থাকলে বা কম থাকলে ঝুঁকি কিছুটা কম থাকবে। কারণ এতে ড্রপলেটস নির্গত হওয়ার বিষয়টি জড়িত থাকে।\nদ্বিতীয়টি হচ্ছে, কন্টাক্ট টাইম বা সংস্পর্শে আসার সময় কতটা। অর্থাৎ তার মতে, যদি কোভিড আক্রান্ত কোন শিশু দীর্ঘ সময় ধরে বয়স্ক কারো সংস্পর্শে থাকে তাহলে ঝুঁকির মাত্রাটা এমনিতেই বেড়ে যাবে।\nতবে সব মিলিয়ে শিশুদের থেকে বড়দের মধ্যে সংক্রমণ ছড়ানোর ঝুঁকি খুব বেশি না বলেও জানান জনস্বাস্থ্য বিশেষজ্ঞ ডা. বে-নজীর আহমেদ।\nঝুঁকি কমাতে হলে কী করতে হবে?\nশিশুদের থেকে বয়স্কদের মধ্যে সংক্রমণের ঝুঁকি কমাতে হলে কিছু পদক্ষেপ নেয়ার পরামর্শ দিয়েছেন জনস্বাস্থ্য বিশেষজ্ঞ, শিশু বিশেষজ্ঞ এবং ভাইরোলজিস্টরা। এর মধ্যে রয়েছে-\nবিভিন্ন ধরণের শিক্ষা প্রতিষ্ঠান যেহেতু বন্ধ তাই শিশুদের বাইরে যাওয়ার মাত্রাও কম। তাই সেক্ষেত্রে তাদেরকে করোনাভাইরাস থেকে মুক্ত রাখতে পরিবারের প্রাপ্ত বয়স্ক সদস্য যারা বাইরে যান তাদের থেকে শিশুদের দূরে রাখতে হবে। সম্পূর্ণভাবে ভাইরাস মুক্ত না হয়ে বা বাইরে থেকে এসে শিশুদের সংস্পর্শে যাওয়া যাবে না।\nশিশুরা কোভিড আক্রান্ত হলে প্রয়োজনে তাদেরকে হাসপাতালে আইসোলেশনে রাখার ব্যবস্থা করতে হবে। প্রয়োজনে হাসপাতালে আলাদা ইউনিট বা ব্যবস্থা করা যেতে পারে যেখানে শুধু শিশুদেরই আইসোলেশনে রাখা হবে। এক্ষেত্রে সব শিশুদের মধ্যে উপসর্গ থাকবে বলে তারা নিজেরা নিজেদের জন্য ঝুঁকি হিসেবে আবির্ভূত হবে না।\nশিশু বিশেষজ্ঞ ডা হেলেনা বেগম মনে করেন, কোভিড সংক্রমণের ঝুঁকি কমাতে হলে শিশুদের মধ্যেও সচেতনতার অভ্যাস গড়ে তুলতে হবে। তাদেরকে প্রশিক্ষণ দিতে হবে এবং বুঝিয়ে বলতে হবে।\nতিনি বলেন, এক্ষেত্রে যেসব পরিবারে কোভিড রোগী রয়েছে সেসব পরিবারের বাচ্চাদের কিছু কিছু অভ্যাস মিনার কার্টুনের মতো বুঝিয়ে বলার সিদ্ধান্ত নিতে হবে। যেমন, শরীরের কোথায় কোথায় হাত দেয়া যাবে না, কোন কিছু যেন তেন ভাবে ফেলে রাখা যাবে না, কোথায় যাওয়া যাবে না।\n"সেই সাথে শিশুদেরকে বুঝিয়ে বলতে হবে যে কী কী খাবার বেশি খেতে হবে।কোন কোন কাজগুলো বেশি বেশি করতে হবে।"


বিবাহিত মহিলাদের অজানা ৭টি কষ্টের কথা (শুধু মেয়েদের জন্য)!\nHome / সংস্কার / বিবাহিত মহিলাদের অজানা ৭টি কষ্টের কথা (শুধু মেয়েদের জন্য)!\nবিবাহিত মহিলাদের অজানা ৭টি কষ্টের কথা (শুধু মেয়েদের জন্য)! – নারী-পুরুষ ভেদে চিন্তা-ভাবনা আর জীবনকে দেখার দৃষ্টি ভঙ্গি আলাদা মানুষের বৈবাহিক অবস্থার সঙ্গেও কিন্তু এই সবের পরিবর্তন হয়। একজন তরুণী বিয়ের আগে যেমনটা থাকে, বিয়ের পর তার অনেকটাই\nবদলে গিয়ে সম্পূর্ণ নতুন মানুষ হয়ে ওঠতে হয়৷ বিয়ে ব্যাপারটাম দূর থেকে যতটা সুখের মনে হয়, কাছে গেলে বদলে যায় পরিস্থিতি। এমন কিছু ব্যাপার রয়েছে, যেগুলো বিয়ে না হলে আসলে অনুভব করা যায় না। সেই সাত গোপন কথা তুলে ধরা হল এই প্রতিবেদনে৷ ১) ছেলেদের\nজন্য ভালোবাসা যেমন, মেয়েদের জন্য ভালোবাসা আসলে তেমন নয়। বিয়ের কিছু বছর পর স্ত্রীর প্রতি অনেক স্বামীরই মনযোগ কমে আসে। বিষয়টা ভালোবাসার অভাব কখনও, কখনও আবার স্রেফ ব্যস্ততা বা দিনযাপনের অভ্যাস। অন্যদিকে, বিয়ের বয়স বাড়ার সঙ্গে স্ত্রীর বরং\nমনযোগ পাওয়ার আগ্রহ বাড়ে। স্বামীর অবহেলায় মনে মনে দগ্ধ যে কোন বিবাহিতা নারীকে জীবনের কোন না কোন পর্যায়ে হতেই হয়। ২) সমাজে বিবাহিতা নারীর জীবনে একটা অত্যন্ত বড় ইস্যু হচ্ছে শাশুড়ি। বেশিরভাগ ক্ষেত্রেই শাশুড়ির কারণে বিবাহিতা নারীরা নানা রকম\nমানসিক ও পারিবারিক সমস্যায় ভোগেন৷ এটা এমন একটা সমস্যা যে না পাড়া যায় বলতে আর না পাড়া যায় সহ্য করতে। ৩) পৃথিবীতে এমন কোন পুরুষ নেই, যিনি কিনা অন্য নারীদের দিকে তাকান না বা কখনও তাকাননি। বিয়ের পর কখনও না কখনও তৃতীয় কোন নারীর আগমন নিয়ে কষ্ট পেতে হয় স্ত্রীদের। এটা হতে পারে যে স্বামী অন্য নারীর প্রতি আগ্রহী, আবার এমনও হতে পারে যে অন্য কোন নারী স্বামীর\nপ্রতি আগ্রহী। দুই ক্ষেত্রেই কষ্ট স্ত্রীকেই ভোগ করতে হয়। ৪) সমাজে পুরুষেরা স্ত্রীদের সাংসারিক দায়িত্ব ভাগ করে নেন না। বিয়ের পর একটা পুরুষের জীবনে যেটুকু পরিবর্তন আসে, তার চাইতে অনেক বেশী বদলে যায় নারীর জীবন। সংসারের সমস্ত দায়িত্ব একা পালন করতে করতে নারী একটা বয়সে গিয়ে একাকীত্ব আর হতাশায় ভুগতে শুরু করেন। বিশেষ করে সন্তানেরা একটু বড় হয়ে যাওয়ার পর। ৫) মা-বাবা,\nপরিবারকে ছেড়ে সম্পূর্ণ নতুন একটি পরিবারে নিজেকে মানিয়ে নেওয়ার চেষ্টা যে আসলে কত কঠিন একটা বিষয়, সেটা কেবল বিয়ের পরই বুঝতে পারেন মেয়েরা। আর তাই তো বিয়ের পর পরিবারের জন্য টান এত বেড়ে যায়। ৬) বিবাহিত জীবনে যতই সুখী হোক না কেন, নিজের\nমনের গহীনে তরুণী বয়সের উচ্ছ্বল জীবনের জন্য একটা হাহাকার পুষে রাখেন সব নারীই। দায়িত্বহীন আনন্দময় জীবন, নিজের মত সব কিছু করে ফেলার স্বাধীনতা, নিজের সেই দীপ্তিভরা যৌবন, সবকিছুর জন্যই কখ কখনো মন খারাপ হয়। ৭) মহিলাদের আরেকটি কষ্ট আছে৷ যা\nসন্তান কেন্দ্রিক। সন্তান না হওয়া, সন্তানের অসুস্থতা, সন্তান বড় হয়ে যাওয়ার পর নানাভাবে মাকে অবহেলা আর কষ্ট দেওয়া বিষয়গুলি কেবল বিবাহিতা নারীদের জীবনেই আসে।\nPrevious বাড়ির ফ্যান ঠিক না করতে পারায় ইঞ্জিনিয়ার ছেলের সার্টিফিকেট ছিঁড়ে ফেলল মা!\nNext BSNL’র মাত্র ৪৯ টাকার নতুন প্রিপেড প্ল্যানে মিলবে2জিবি ডাটাসহ ফ্রি ভয়েস কলের সুবিধা


মাননীয় প্রধানমন্ত্রী, ‘বোনাস′ চাই না, শুধু বিচার চাই | বিশ্ব | DW | 15.04.2016\nসব কিছুকেই অবশ্য ‘ফ্যাশন' বলা ঠিক নয়৷ কোনো ফ্যাশনই তো সবার কাছে গ্রহণযোগ্য বা অনুসরণীয় হয়না৷ হলে হয়তো মোসাহেবদের মিছিল হতো দেশে দেশে৷ ‘জ্বী আপা', ‘জ্বী হুজুর' বা ‘জ্বী ম্যাডাম'-ই হয়ে যেত বাংলাদেশের জাতীয় স্লোগান৷ কেউ কিছুর প্রতিবাদ করতো না৷ কিন্তু প্রতিবাদ তো হয়, হচ্ছে৷ হয় বলেই ইতিহাসে '৫২ হয়, '৭১ হয়, '৭৫-এর প্রতি ঘৃণা জন্মায়, স্বৈরাচার নিপাত যায় আর দেশে গণতন্ত্র প্রতিষ্ঠার আন্দোলন তারপরও চলতে থাকে৷\nবাংলাদেশে বড় কিছু ঘটলেই ভুক্তভোগীর প্রধানমন্ত্রী শেখ হাসিনার শরণাপন্ন হওয়াটাকে ‘ফ্যাশন' বলা ঠিক হবে কিনা জানিনা৷ তবে এই রীতি অনেকেই অনুসরণ করেছেন, করছেন৷ যাঁরা এখনো করেননি সম্ভব হলে তাঁরাও নিশ্চয়ই অনুসরণ করবেন৷ না করে উপায়ই বা কী! শেখ হাসিনার হস্তক্ষেপ ছাড়া অনেক কিছুই যে হয়না৷\nপ্রধানমন্ত্রী উদ্যোগ না নিলে বেসরকারি বিশ্ববিদ্যালয়ের শিক্ষার্থীদের দাবি আদায় হয়না৷ বিশ্ববিদ্যালয়ের শিক্ষকদের কর্মবিরতি চলতেই থাকে৷ মানবসেবা করতে গিয়ে কারাবন্দি হতে হয় তরুণদের, প্রধানমন্ত্রী মুখ না খুললে পুলিশের হুকুম নড়েনা৷ আর কত বলবো!\nহ্যাঁ, আরো দুটি ঘটনার কথা বলতেই পারি৷ বাংলাদেশ ব্যাংকের রিজার্ভের অর্থ চুরির ঘটনা নিয়ে গণমাধ্যমে ‘বিশেষজ্ঞ' পরিচয় দিয়ে মতামত দেওয়ার পর রহস্যজনকভাবে নিখোঁজ হয়েছিলেন তথ্যপ্রযুক্তি ‘বিশেষজ্ঞ' তানভীর হাসান জোহা৷ অনেক অপেক্ষা এবং চেষ্টা-তদ্বিরেও যখন আর তাঁকে ফিরে পাওয়া যাচ্ছে না, তখন জোহার এক নিকটাত্মীয়া প্রধানমন্ত্রী শেখ হাসিনার উদ্দেশ্যে লিখেছিলেন, ‘‘আমি শহিদ মুক্তিযোদ্ধা পরিবারের সন্তান৷ মুক্তিযুদ্ধে আমার বাবা আলমগীর হোসেন যশোরে শহীদ হন৷ সেই পরিবারের নাতি তানভীর হাসান জোহা আজ নিখোঁজ৷ প্রধানমন্ত্রী শেখ হাসিনার কাছে একটাই আকুতি - ভুল ক্রুটি ক্ষমা করে জোহাকে ফিরিয়ে দিন৷''\nএই লেখার পর সাত দিন নিখোঁজ থাকা জোহাকে বাসায় পৌঁছে দিয়েছিল আইনশৃঙ্খলা বাহিনী৷\nকবি নির্মলেন্দু গুণের স্বাধীনতা পুরস্কার গ্রহণের ঘটনাটিও না বললেই নয়৷ স্বাধীনতা পদক না পাওয়ায় ভীষণ হতাশ ও ক্ষুব্ধ হয়ে নির্মলেন্দু গুণ ফেসবুকে লিখেছিলেন, ‘‘শেখ হাসিনা স্বাধীনতা পদকের মুলোটি আমার নাকের ডগায় ঝুলিয়ে রেখেছেন৷ কিন্তু কিছুতেই সেটি আমাকে দিচ্ছেন না৷ উনার যোগ্য ব্যক্তির তালিকা ক্রমশ দীর্ঘ হতে হতে আকাশ ছুঁয়েছে৷ কিন্তু সেই তালিকায় আমার স্থান হচ্ছে না৷ আমাকে উপেক্ষা করার বা কবি হিসেবে সামান্য ভাবার সাহস যার হয়, তাকে উপেক্ষা করার শক্তি আমার ভিতরে অনেক আগে থেকেই ছিল, এখনও রয়েছে৷''\nএই লেখার পর কবিকে শুধু পুরস্কারই নয়, সঙ্গে দু'টাকা ‘বোনাসও' দিয়েছিলেন প্রধানমন্ত্রী শেখ হাসিনা৷ বোনাসটা কেন দেয়া হয়েছিল তা খবর পড়লেই সবাই জানতে পারবেন৷\nআজ ধর্মের বিরুদ্ধে লেখালেখি এবং সেরকম লেখালেখির অভিযোগে ব্লগার হত্যার প্রসঙ্গে প্রধানমন্ত্রী শেখ হাসিনার বক্তব্য নিয়ে দু-একটা কথা বলতে চাই৷ শেখ হাসিনা জানতে চেয়েছেন, ‘‘আমার ধর্ম সম্পর্কে কেউ যদি নোংরা কথা লেখে, সেটা কেনো আমরা বরদাশত করবো?'' তাঁর মতে, ধর্মের বিরুদ্ধে লেখা এখন ‘ফ্যাশন হয়ে দাঁড়িয়েছে৷ ধর্মের বিরুদ্ধে কিছু লিখলেই তারা মুক্তচিন্তার ধারক!'\nএমন লেখালেখিকে নোংরামি হিসেবে উল্লেখ করে প্রধানমন্ত্রী আরো বলেছেন, ‘‘আমি আমার ধর্ম মানি, যাকে আমি নবি মানি তার সম্পর্কে নোংরা কথা কেউ যদি লেখে সেটা কখনোই আমাদের কাছে গ্রহণযোগ্য নয়৷ ঠিক তেমনি অন্য ধর্মের যারা, তাদের সম্পর্কে কেউ কিছু লিখলে তাও কখনো গ্রহণযোগ্য হবে না৷\nযারা এগুলো করে তা তাদের সম্পূর্ণ নোংরা মনের পরিচয়, বিকৃত মনের পরিচয়৷ এটা পুরোপুরিই তাদের চরিত্রের দোষ এবং তারা বিকৃত মানসিকতার৷ একজন মুসলমান হিসেবে আমি প্রতিনিয়ত আমার ধর্মকে অনুসরণ করে চলি৷ কাজেই সে ধর্মের বিরুদ্ধে কেউ লিখলে আমি কষ্ট পাই৷''\nমাননীয় প্রধানমন্ত্রী নিজের মত প্রকাশের স্বাধীনতা পুরোপুরি উপভোগ করেছেন৷ কারো কারো লেখায় ‘নোংরামি' থাকতেই পারে, সেক্ষেত্রে ‘নোংরামি' শব্দটি তিনি উচ্চারণ করতেই পারেন৷ কারো ‘নোংরামি' বাড়াবাড়ি পর্যায়ে গিয়ে থাকলে তাদের মানসিকতায় বিকৃতিও তিনি খুঁজে পেতেই পারেন৷ এমন কোনো লেখা পড়ে থাকলে কষ্টও পেতেই পারেন প্রধানমন্ত্রী শেখ হাসিনা৷\nতবে ‘এসব লেখার জন্য কোনো অঘটন ঘটলে তার দায় সরকার নেবে না' - এই কথাটা কি কোনো দেশের প্রধানমন্ত্রী বলতে পারেন? এসব বলে কি হত্যাকারীদের এক ধরণের সবুজ সংকেত দেয়া হলো না? তার মানে কি ধর্মবিরোধী লেখালেখির অজুহাতে হত্যাকাণ্ড চলতেই থাকবে? সরকার শুধু দায়-দায়িত্ব এড়াবে?\nতবু ভালো যে ব্লগারদের ঢালাওভাবে ‘বিকৃত মানসিকতার' মানুষ এবং তাঁদের লেখালেখিকে ‘নোংরামি' বলেই তিনি থামেননি৷ হত্যাকারীদের উদ্দেশ্যেও বলেছেন, ‘‘মানুষকে খুন করার মধ্য দিয়ে কোনো সমস্যার সমাধান নেই৷ যারা এগুলোর জন্য খুন করছে তাও ইসলাম বিরোধী৷ বিচারের দায়িত্ব আল্লাহ তাদের দেয়নি৷ যাদের কথা পছন্দ হলো না, তাদের খুন করে ফেলার মতো ঘটনাও সরকার বরদাশত করবে না৷''\n‘অঘটনের দায়' নেবেন না, ‘খুন করে ফেলার মতো ঘটনাও সরকার বরদাশত করবে না' – এটা কেমন অঙ্ক হলো, মাননীয় প্রধানমন্ত্রী৷ সমাজে এমন মানুষও থাকে যারা চোরকে চুরি করতে বলে গৃহস্থকেও বলে সজাগ থাকতে৷ সেখানে তো তবু চুরি বন্ধের সুযোগ থাকে৷ কিন্তু অঘটন, অর্থাৎ হত্যার দায়িত্ব না নিলে, পাশাপাশি হত্যাকারীদের বরদাশত না করার হুমকিও দিলে কি হত্যা কখনো বন্ধ হবে?\nহত্যা সত্যি সত্যিই বরদাশত না করলে হত্যাকারীদের অনতিবিলম্বে গ্রেপ্তার করার নির্দেশ দিন, মাননীয় প্রধানমন্ত্রী৷ দেখিয়ে দিন বরদাশত না করে আপনার সরকার ব্লগার, প্রকাশক, বিদেশি নাগরিক, যাজক, পুরোহিত হত্যাকারীরও বিচারও করে৷\nনির্মলেন্দু গুণ স্বাধীনতা পুরস্কার পেয়েছেন, সঙ্গে দুই টাকা ‘বোনাসও' পেয়েছেন৷ আমরা শুধু দ্রুত বিচার চাই, মাননীয় প্রধানমন্ত্রী!\nকি-ওয়ার্ডস বিশ্ব, বাংলাদেশ, ব্লগ, আশীষ চক্রবর্ত্তী, প্রধানমন্ত্রী, শেখ হাসিনা, ব্লগার\nজাতির পিতার ১০১তম জন্মবার্ষিকীতে রাষ্ট্রপতি ও প্রধানমন্ত্রীর শ্রদ্ধা 17.03.2021\nবঙ্গবন্ধু শেখ মুজিবুর রহমানের ১০১তম জন্মবার্ষিকী এবং জাতীয় শিশু দিবস উপলক্ষে বঙ্গবন্ধু প্রতিকৃতিতে ফুল দিয়ে শ্রদ্ধা নিবেদন করেছেন রাষ্ট্রপতি মো. আবদুল হামিদ ও প্রধানমন্ত্রী শেখ হাসিনা৷


তাহিরপুরে ঝুপরি ঘরে দিন কাটছে অসহায় রফিকা বানু, ভাগ্যে জোটেনি সরকারি কোনো ভাতার কার্ড !\nআপডেট টাইম : July, 2, 2020, 6:15 pm\nতাহিরপুর প্রতিনিধি :: বাঁশের কয়েকটি খুঁটির উপর দাঁড় করানো ছোট্ট একটি ঝুপরি ঘর। পুরনো ঢেউটিন আর পলিথিন দিয়ে মোড়ানো নড়বড়ে অন্যের এ ঘরটিতে মানবেতর দিন কাটছে অসহায় বৃদ্ধা রফিকা বানু । প্রায় ৬০ বছর বয়সী এ বৃদ্ধা স্বামী-সন্তানসহ সব হারিয়ে বর্তমানে মানবেতর জীবনযাপন করছে ।\nসুনামগঞ্জের তাহিরপুর উপজেলার ১ নং শ্রীপুর ইউনিয়নের ৭নং ওয়ার্ডের খালাশ্রীপুর গ্রামের রফিকা বানুর ভাগ্যে এখনো পর্যন্ত জোটেনি বয়স্ক, বিধবা অথবা সরকারি কোনো ভাতা। ও পায়নি প্রধানমন্ত্রীর বরাদ্দের ঘর।\nবৃহ¯পতিবার সকালে রফিকা বানুর খোঁজ নিয়ে জানা যায়, তার জীবনের দুর্বিষহ কষ্টের ইতিহাস।\nতিনি জানান, প্রায় ১৫ বছর আগে স্বামী কালা মিয়া মারা যান। হতদরিদ্র স্বামী রফিকা বানুর জন্য বাড়ি ও কোনো সহায়-স¤পদ রেখে যাননি। বৃদ্ধ রফিকা বানু কোনো কাজই এখন আর করতে পারেন না। তাই কোনো উপায় না দেখে বর্তমানে মানুষের দ্বারে দ্বারে হাত পেতে ভিক্ষা করে জীবন চালাচ্ছেন।\nরফিকা বানু কান্নাজড়িত কণ্ঠে বলেন, পৃথিবীতে আমার কেউ নাই। ঘর নাই। খাবার নাই। আমাকে দেখার মতো কেউ নাই। সরকারি কোনো কার্ডও নাই। তাই সরকার যেন একটি ঘর তৈরি করে দিয়ে এবং একটি বয়স্ক অথবা বিধবা ভাতার কার্ড করে দিয়ে শেষ জীবনের নিরাপত্তা দেয়, সে জন্য তিনি মাননীয়, প্রধানমন্ত্রী শেখ হাসিনার সুদৃষ্টি কামনা করেন।\nএ নিয়ে রফিকা বানুর প্রতিবেশী এক যুবক আজগর আলীর সাথে কথা হলে তিনি জানান, রফিকা বানু সত্যি চরম অসহায় ও মানবেতর জীবন কাটাচ্ছেন। অন্যের যে ঝুপরি ঘরটিতে রফিকা বানু বাস করছেন যে কোনো সময় ঝড়-তুফানে সে ঘরটিকে উড়িয়ে নিয়ে যেতে পারে । এ অসহায় বৃদ্ধা কোনো সরকারি ত্রাণ বা কোনো বয়স্ক ভাতা বা বিধবা ভাতার আওতায়ও আসেননি।\nআমরা সংশ্লিষ্টদের অনুরোধ করছি, তাকে দ্রæত সরকারি ভাতার একটি কার্ড এবং নিরাপদভাবে থাকার মতো সরকারি একটি ঘর করে দেয়ার ব্যবস্থা করে দেন।\nরফিকা বানু আরও বলেন,আমায় একটা বয়স্ক অথবা বিধবা ভাতা ভাতা কার্ড করে দাওনা বাবা, আর কত বয়স হলে । আমি বয়স্ক অথবা বিধবা কার্ড পাবো?\nএ বিষয়ে ৭নং ওয়ার্ড বর্তমান ইউপি সদস্য আবুল কালাম ওরফে আবুলের সাথে একাধিক বার ফোন করলেও তিনি রিসিভ না করায় যোগাযোগ করা সম্ভম হয়নি।


মেডিক্যাল কলেজে ভর্তি করে দেওয়ার নামে ৬০ লক্ষ টাকার প্রতারণা! Najarbandi - 24X7 Bengali News Channel Best Bengali News Portal For Bangla News - Online Breaking News in Bangla(বাংলা খবর), Kolkata 24X7 Live\nমেডিক্যাল কলেজে ভর্তি করে দেওয়ার নামে ৬০ লক্ষ টাকার প্রতারণা!\nনজরবন্দি ব্যুরো: মেডিক্যাল কলেজে ভর্তি করে দেওয়ার নামে ৬০ লক্ষ টাকার প্রতারণা, সম্প্রতি কলকাতা পুলিশ এক সরকারি মেডিক্যাল কলেজে ভর্তি করিয়ে দেওয়ার নামে প্রতারণা অভিযোগে একটি প্রতারণা চক্রের হদিস পেয়েছে। পুলিশ জানিয়েছে, এক মহিলা ওই জালিয়াতি চক্রের মূল চক্রী। অল্প কয়েকদিন আগেই অর্পিতা ঘোষ নামে ওই মহিলা কলকাতার এক মঠের সন্ন্যাসীদের ১ কোটি ২৪ লাখ টাকা প্রতারণার অভিযোগে গ্রেফতার হয়েছিল।\nআরও পড়ুন: রাম মন্দিরের নামে চাঁদা, অবৈধ তোলাবাজি! FIR দায়ের বজরঙ দলের বিরুদ্ধে\nএবার ওই মহিলার বিরুদ্ধে মেডিক্যাল কলেজে ভর্তি করে দেওয়ার নাম করে ৬০ লক্ষ টাকার প্রতারণা করার অভিযোগ উঠল। সূত্রে আরও জানা গিয়েছে, পুলিশ নতুন এই প্রতারণার মামলায় অর্পিতার সঙ্গে তার স্বামী স্টিফেন বার্নার্ড ও তার এক সঙ্গী বেবি সিমরন ওরফে সুকন্যাকে গ্রেফতার করেছে।\nউল্লেখ্য, ওই মহিলার প্রতারণা শুরু ২০১৮-য়। তপসিয়ার বাসিন্দা এক ছাত্রকে ডাক্তারিতে ভর্তির জন্য সর্বভারতীয় পরীক্ষা দেন। মেধা তালিকায় তার নাম ছিল এক লাখের উপর। যদিও এই রাজ্যের একটি সরকারি মেডিক্যাল কলেজে ভর্তি হওয়ার ইচ্ছে ছিল তার। ওই ছাত্রের বাবা তার এক পরিচিতকে বিষয়টি জানান। তিলজলার বাসিন্দা অর্পিতার সঙ্গে অভিযোগকারীর পরিচয় হয়।\nমেডিক্যাল কলেজে ভর্তি করে দেওয়ার নামে ৬০ লক্ষ টাকার প্রতারণা, নিজেকে কলকাতা বিশ্ববিদ্যালয়ের অধ্যাপক ও উচ্চপদস্থ সরকারি আধিকারিক বলে পরিচয় দেন অর্পিতা। তিনি জানান, কলকাতা বিশ্ববিদ্যালয়ের উপাচার্যের সঙ্গে তাঁর বিশেষ যোগ আছে। তিনি স্কুল অফ ট্রপিক্যাল মেডিসিনে তাঁর ছেলেকে ভর্তি করে দেবেন। কিন্তু ভর্তির জন্য লাগবে ৬০ লাখ টাকা। অভিযোগ, অর্পিতার ওই প্রস্তাব মেনে ওই ব্যক্তি তাঁর জমি ও স্ত্রীর সমস্ত গয়না বিক্রি করে অর্পিতাকে ৬০ লাখ টাকা দেন। কিন্তু অভিযোগকারী ছাত্র টাকা দিলেও ক্লাস করতে পারেননি।\ncase policefraudkolkata Medical College


“কৃষিই বাঁচাতে পারে বাংলাদেশকে”-ড. মীজানুর রহমান “কৃষিই বাঁচাতে পারে বাংলাদেশকে”-ড. মীজানুর রহমান – অপরাধ.কম\nড. মুহাম্মদ হাবিবুল্লাহ্ ১৯৬০ এর দশকে আদমজী জুট মিলের শ্রমিকদের পুনঃপুনঃ অনুপস্থিতির কারণ গবেষণা করতে গিয়ে দেখেন বাংলাদেশে কেবলই পাটকল শ্রমিক বলতে কেউ নেই। শ্রমিকদের প্রত্যেকেরই গ্রামে বাড়িঘর আছে, অল্প হলেও কৃষি কাজ আছে এবং প্রত্যেকেই কৃষি কাজের সাথে জড়িত। ফসল বুনতে অথবা ফসল তুলতে তারা বছরে চার থেকে ছয়বার বাড়িতে যায়। কার্ল মার্কস এর ‘সর্বহারা’ অর্থাৎ যার শ্রম ছাড়া বিক্রি করার আর কিছু নেই, এমন শ্রমিক তখন প্রায় ছিল না বললেই চলে। তাই কৃষি শ্রমিক আর শিল্প শ্রমিক বলতে আলাদা করে কেউ ছিল না।\nমহিলারা শিল্প শ্রমিক হতে পারে এমন কথা এদেশে তখন ভাবাই হত না। স্বাধীনতাত্তোর কালে সবকিছু বদলাতে শুরু করলো। এখন আমাদের ফরম্যাল সেক্টরের একটি বিরাট অংশ মহিলা। কেবল পোশাক শিল্পেই এদের সংখ্যা প্রায় পঞ্চাশ লক্ষ। ১৯৬০ সালে যেদেশের শতকরা মাত্র ৫.১৪ ভাগ লোক শহরে বাস করতো, ২০১৮ সালের হিসেবে এ সংখ্যা এখন ৩৬.৬৩%। ২০০৮ সালেও এটা ছিল ২৮.৯৭%। ১৯৯৫-৯৬ সালে মোট শ্রম শক্তির ১১% শিল্পে এবং ২৬% সেবাখাতে জড়িত ছিল। কৃষিতে ছিল ৬৩%। ২০১৫-১৬ সালে শ্রমশক্তির ৩৯.৭১% ছিল কৃষিতে ২০০৮ এ এই হার ছিল ৪৭.৫২%। সুতরাং আমাদের কৃষিতে নিয়োজিত শ্রমিকের সংখ্যা প্রতিনিয়ত কমে যাচ্ছে।\nএকদিকে, আমাদের কৃষির উৎপাদন বাড়ছে, অন্যদিকে কৃৃষিতে কর্মসংস্থান কমছে। কৃষির যান্ত্রীকিকরণের কারণে কম কর্মসংস্থান নিয়েও বেশি খাদ্য উৎপাদন হচ্ছে। যান্ত্রীকিকরণ ও আধুনিক চাষ পদ্ধতি, উফশী (উচ্চ ফলনশীল) বীজ, সার, সেচ ও কীটনাশক ব্যবহারের মত খাতে বেশি বিনিয়োগ করেই আমরা বেশি ফলন পাচ্ছি।\nশহরে জনসংখ্যা বৃদ্ধির দুটি তত্ত্ব হচ্ছে ধাক্কা তত্ত্ব (Push) আর টানা তত্ত্ব (Pull)। প্রচুর লোক প্রতিবছর নদীভাঙন বা অন্যান্য কারণে সর্বস্ব হারিয়ে জীবন-জীবিকা নিয়ে চরম ধাক্কা খেয়ে কর্মের খুঁজে সপরিবারে এসে শহরে (বস্তিতে) আশ্রয় নেয়। আবার কিছুলোক শহরে বিশেষ করে ঢাকায় চলে আসে ঢাকার আকর্ষণে। ঢাকা তাদের টানে। ঢাকায় অনেক আলো, বাতি, ফ্লাইওভার, কাজ ও সহজে বিয়ে করার সুযোগ, যা গ্রামে ততটা নেই।


অধ্যাপক ড. কামরুল হাসান মামুন: পিএইচডি ব্যতীত কাউকে সহকারী অধ্যাপক হিসেবে নিয়োগ দেওয়া উচিত নয় | আমাদের সময়.কম – AmaderShomoy.com\nঅধ্যাপক ড. কামরুল হাসান মামুন: পিএইচডি ব্যতীত কাউকে সহকারী অধ্যাপক হিসেবে নিয়োগ দেওয়া উচিত নয়\nপ্রকাশের সময় : November 5, 2021, 12:40 am\nআপডেট সময় : November 5, 2021 at 12:40 am\nঅধ্যাপক ড. কামরুল হাসান মামুন: ঢাকা বিশ্ববিদ্যালয়ের সংস্কৃত বিভাগে শিক্ষক বোর্ডে এক চাঞ্চল্যকর ঘটনা বিভিন্ন মাধ্যমে প্রচারিত হচ্ছে। সংস্কৃত বিভাগ থেকে মাস্টার্স করে সংস্কৃত লিখতে বা বলতে পারে না। এটা এখন সংবাদ। কিন্তু এটা কি কেবল ওই বিভাগেরই সমস্যা? পদার্থবিজ্ঞান থেকে পাস করে কতোজন পদার্থবিজ্ঞান বোঝে? গণিত বিভাগ থেকে পাস করে কতোজন গণিত বোঝে? উর্দু ও পালি বিভাগ থেকে পাস করে কতোজন উর্দু ও পালি বলতে ও লিখতে পারে? ইংরেজি বিভাগ থেকে পাস করে কতোজন সহিভাবে ইংরেজি বলতে ও লিখতে পারে? আরবি বিভাগ থেকে পাস করে কতোজন আরবি সহিভাবে বলতে ও লিখতে পারে? সংস্কৃত বিভাগের অধ্যাপক ড. মাধবী রানী চন্দ ঠিকই বলেছেন, ‘বিশ্ববিদ্যালয়ের শিক্ষার মান যে দিনদিন খারাপ হচ্ছে তা অস্বীকার করার কোনো উপায় নেই। অনেকেই মুখস্থ করে পাস করে ফেলে।’ মান যে খারাপ হচ্ছে এটা কি নতুন কোনো কথা? অনেক দিন ধরেই আমরা টের পাচ্ছি মান খারাপ হচ্ছে। সমস্যা হলো মান ভালো করার কোনো পদক্ষেপ চোখে পড়ে না।\nসেই ১৯২১ সালে বিশ্ববিদ্যালয়ের জন্মলগ্নে যেই পরীক্ষা পদ্ধতি, প্রশ্নপত্র প্রণয়ন ও মূল্যায়ন পদ্ধতি মোটা দাগে সেই পদ্ধতি আজও বলবৎ আছে অথচ বিশ্বে এ সকল বিষয়ে বিপ্লব ঘটে গেছে। প্রশ্ন পত্রের মানই নির্ধারণ করে শিক্ষার্থীর মান। মুখস্থ করে যে কেউ ভালো রেজাল্ট না করতে পারে সেই রকম প্রশ্নপত্র নির্ধারণ ও উত্তরপত্র মূল্যায়ন পদ্ধতি চালু করা জরুরি। ১০০ বছরেও আমরা এই কাজটি করতে পারলাম না। দ্বিতীয় পরীক্ষক পদ্ধতি যতোদিন থাকবে ততোদিন প্রশ্নপত্রের মানের উন্নয়ন কখনো সম্ভব নয়। তাছাড়া উন্নতমানের প্রশ্নের জন্য প্রয়োজন উন্নতমানের শিক্ষক নিয়োগ। আমরা শিক্ষক নিয়োগ এবং প্রমোশন পদ্ধতিতেও ১০০ বছরেও তেমন কোনো পরিবর্তন আনতে পারিনি। ঢাকা বিশ্ববিদ্যালয়ের শিক্ষক নিয়োগ ও প্রমোশন পদ্ধতি এক স্তরে করা হয়। অর্থাৎ একটি মাত্র নিয়োগ বোর্ডের মাধ্যমে এটি হয় এবং সকল বিভাগের সকল নিয়োগ বোর্ডের প্রধান থাকে হয় ভিসি কিংবা প্রো-ভিসি। এর মাধ্যমেই রাজনীতিকরণ ইনজেক্টেড হয়। শিক্ষক নিয়োগ পদ্ধতি বহু স্তরে যাচাইয়ের মাধ্যমে করা উচিত। তাতে ভুলের সম্ভাবনা কমে যাবে এবং একই সঙ্গে রাজনীতিকরণও কিছুটা কমবে।\nপ্রথমত: পিএইচডি ব্যতীত কাউকে সহকারী অধ্যাপক হিসেবে নিয়োগ দেওয়া উচিত নয়। পোস্ট-ডক অভিজ্ঞতাকে শিক্ষকতার অভিজ্ঞতার চেয়ে বেশি মূল্যায়ন করা উচিত অথচ এখানে পোস্ট-ডককে কোনো হিসাবেই ধরা হয় না। কেবল যদি একটি নিয়ম করা হয় যে ওয়ার্ল্ড র‌্যাঙ্কিংয়ে ৪০০-র মধ্যে থাকা বিশ্ববিদ্যালয় থেকে পিএইচডি ডিগ্রি থাকলে সরাসরি সহকারী অধ্যাপক হিসেবে এবং পিএইচডি + ৩টি পোস্ট-ডক অভিজ্ঞতা থাকলে তাকে সরাসরি সহযোগী অধ্যাপক হিসেবে নিয়োগ দেওয়া হয় তাহলেই মানসম্পন্ন অনেক শিক্ষক পাবো। এ ক্ষেত্রেও সবাই যে সমপরিমাণ ভালো হবে এমন গ্যারান্টি নেই। তবে স্টাটিস্টিক্যাললি অধিকাংশই ভালো পাওয়া যাবে। সবচেয়ে বড় লাভ যেটি হবে সেটি হলো নিয়োগ পদ্ধতি থেকে রাজনীতি বিদায় হবে। এটুকুই করে দেখেন। দেখবেন শিক্ষার মান এক ধাপে অনেক উন্নত হয়ে গেছে। আমাদের বিশ্ববিদ্যালয়ের একটি বড় সমস্যা হলো গুরুত্বপূর্ণ নিয়ম যেমন পরীক্ষা পদ্ধতি, উত্তরপত্র মূল্যায়ন পদ্ধতি, শিক্ষক নিয়োগ ও প্রমোশন নীতিমালা কখনো যুগোপযুগী করার চেষ্টা করা হয় না। যা কিছু বিবর্তনের মাধ্যমে উন্নত না হবে তাদের মান কমতে থাকবে এটাই স্বাভাবিক। লেখক : শিক্ষক, পদার্থবিজ্ঞান বিভাগ, ঢাকা বিশ্ববিদ্যালয়


জাহাঙ্গীর আলমের সংবর্ধনা\nক্যাম্পাস, মিডিয়া, সারাদেশ\nSunday, February 11th, 2018 11:53:15 pm\nএসবিসি চট্টগ্রাম : চট্টগ্রাম প্রেসক্লাবের আজীবন দাতা সদস্য মনোনীত হয়েছেন চাক্তাই আইডিয়্যাল গ্রামার স্কুলের পরিচালনা পর্ষদের সভাপতি আলহাজ্ব জাহাঙ্গীর আলম। বিশিষ্ট রাজনীতিবিদ ও সমাজসেবক এই,শিক্ষানুরাগীকে শনিবার সংবর্ধনা দিয়েছে গ্রামার স্কুল।\nবিদ্যালয়ের মরহুমা নুরনাহার বেগম মিলনায়তনে এ অনুষ্ঠানে সভাপতিত্ব করেন বিদ্যালয় অধ্যক্ষ নেপাল চন্দ্র সুত্রধর। ৯ম শ্রেণীর ছাত্র মো.ইয়াছিনের কোরান তেলাওয়াতের মাধ্যমে সংবর্ধনা শুরু হয়। অতিথিদের ফুল দিয়ে বরণ করেন অধ্যক্ষ এবং উপাধ্যক্ষ। অধ্যক্ষের নেতৃত্বে শিক্ষকরা জাহাঙ্গীর আলমের হাতে সম্মাননা ক্রেষ্ট হাতে তুলে দেন।\nসভায় অন্যান্যের মধ্যে বক্তব্য রাখেন বিদ্যালয় উপাধ্যক্ষ ওসমান গণি, এ.এইচ.মনসুর, শিক্ষক মিলন ব্যানার্জী, মো.আব্দুল করিম, খালেদা বেগম, শামীম ফাতেমা ও রাজশ্রী মজুমদার এবং ,১০ম শ্রেনীর ছাত্র মো. হাসান।\nসংবর্ধনার জন্য আন্তরিক ধন্যবাদ জানান প্রধান অতিথি। কৃতজ্ঞতা জানান চাক্তাই আইডিয়্যাল গ্রামার স্কুলের সব শিক্ষক-শিক্ষার্থী, কর্মকর্তা-কর্মচারী ও অভিভাবকদের প্রতি। মানুষের সেবা ও দেশের উন্নয়নে নিজের কর্মপ্রচেষ্টা অব্যাহত রাখার দৃঢ় অঙ্গীকার ব্যক্ত করেন জাহাঙ্গীর আলম।\nঅনুষ্ঠান পরিচালনার দায়িত্বে ছিলেন শিক্ষক শামীম ফাতেমা। সভার বক্তারা জাহাঙ্গীর আলমকে অভিনন্দন জানিয়ে বলেন, মানুষ নতুন করে জন্ম নেয় তার কাজের মাঝে, স্বীকৃতি দেয় প্রজন্ম। তারা এই কৃতী পুরুষের সুস্বাস্থ্য ও দীর্ঘায়ূ কামনা করেন।\nচাক্তাই গ্রামার স্কুল\nশরীয়তপুরে ৭ মুক্তিযোদ্ধা পুলিশকে সংবর্ধনা\nক্রিকেট দলকে প্রধানমন্ত্রীর সংবর্ধনা\n৭৫’র হত্যাকারীদের ফেরাতে জনমত গঠনে প্রধানমন্ত্রীর আহ্বান\nNewer Postজীবন আসলে কী?\nOlder Postবন্যপ্রাণী নিয়ে অনন্য প্রকাশনা


ছাত্ররা রাজনীতি করেন সম্পদের মালিক হওয়ার জন্য: মন্ত্রী মোজাম্মে\n১২ সেপ্টেম্বর ২০১৯ ১৬:৪১:৪৩\n১২ সেপ্টেম্বর ২০১৯ ২০:৩৫:৪৯\nসংশ্লিষ্ট নির্বাচনের ১৯ মাস পর শপথ!\nছাত্ররা রাজনীতি করেন সম্পদের মালিক হওয়ার জন্য: মন্ত্রী মোজাম্মেল\nবায়ান্নর ভাষা আন্দোলন থেকে স্বাধীনতা সংগ্রাম পর্যন্ত বাঙ্গালীর প্রতিটি দাবি আদায়ে আমাদের ছাত্র সমাজ নির্দিধায় জীবন বিসর্জন দিয়েছেন বলে মন্তব্য করেছেন মুক্তিযুদ্ধ বিষয়ক মন্ত্রী আ.ক.ম মোজাম্মেল হক।\nবৃহস্পতিবার গণস্বাস্থ্য কেন্দ্রের পিএইচএ অডিটোরিয়ামে গণ বিশ্ববিদ্যালয় কেন্দ্রীয় ছাত্র সংসদের তৃতীয় কমিটির অভিষেক অনুষ্ঠানে প্রধান অতিথির বক্তব্যে এ মন্তব্য করেন মন্ত্রী আ.ক.ম মোজাম্মেল হক।\nএসময় মন্ত্রী আ.ক.ম মোজাম্মেল হক বলেন, ‘বাংলাদেশে স্বাধীন হলেও মানুষের মৌলিক অধিকার এখনো নিশ্চিত হয়নি। বর্তমানে আমদের রাজনৈতিক মুক্তি মিললেও অর্থনৈতিক মুক্তি আসেনি। তাই বর্তমান ছাত্র সমাজকে মানুষের মৌলিক অধিকার নিশ্চিতে ঐক্যবদ্ধভাবে কাজ করতে হবে। বর্তমানে ছাত্ররা রাজনীতি করেন সম্পদের মালিক হওয়ার জন্য যা জাতির জন্য অশনি সংকেত। অতীত ছাত্রসমাজের ইতিহাস মনে করে বর্তমান ছাত্র নেতাদের দেশ ও জনগণের সেবাই নিজেদের নিয়োজিত করার আহ্বান জানান মন্ত্রী।’\nজাতীয় সংগীতের মাধ্যমে সকালে শুরু হয় দিনব্যাপী এ আয়োজন। এরপর প্রধান অতিথি মুক্তিযুদ্ধ বিষয়ক মন্ত্রী আ.ক.ম মোজাম্মেল হক গণ বিশ্ববিদ্যালয় কেন্দ্রীয় ছাত্র সংসদ সদস্যদের শপথ বাক্য পাঠ করান।\nগণ বিশ্ববিদ্যালয়ের উপাচার্য (চলতি দায়িত্ব) এবং কেন্দ্রীয় ছাত্র সংসদের সভাপতি অধ্যাপক ডা. লায়লা পারভীন বানু এর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন দুর্যোগ ব্যবস্থাপনা ও ত্রাণ মন্ত্রণালয়ের প্রতিমন্ত্রী ডা. এনামুর রহমান এমপি এবং ঢাকা-২০ আসনের সংসদ সদস্য ও ঢাকা জেলা আওয়ামী লীগের সভাপতি বেনজির আহমেদ। অনুষ্ঠানে স্বাগত বক্তব্য রাখেন গণ বিশ্ববিদ্যালয় কেন্দ্রীয় ছাত্র সংসদের ভিপি জুয়েল রানা। বিকেলে বিশ্ববিদ্যালয়ের শিক্ষার্থীদের অংশগ্রহণে এক মনোজ্ঞ সাংস্কৃতিক অনুষ্ঠান পরিবেশিত হয়।\nবাংলাদেশে বেসরকারি বিশ্ববিদ্যালয়ের ইতিহাসে প্রথম এবং একমাত্র গণ বিশ্ববিদ্যালয়ে রয়েছে নির্বাচিত ছাত্র সংসদ। এর আগে ২৯ সেপ্টেম্বর ২০১৩ সালে প্রথম কমিটির অভিষেক অনুষ্ঠিত হয়। দ্বিতীয় কমিটির অভিষেক অনুষ্ঠিত হয় ৪ এপ্রিল ২০১৬। গণ বিশ্ববিদ্যালয়ের উপাচার্য পদাধিকারবলে গণ বিশ্ববিদ্যালয় কেন্দ্রীয় ছাত্র সংসদের সভাপতি।\nদু’বছর মেয়াদকালীন কমিটির সহ-সভাপতি, সাধারণ সম্পাদক, কোষাধ্যক্ষ, ক্রীড়া সম্পাদক, সাহিত্য সম্পাদক, প্রচার ও সমাজ সেবা সম্পাদক পদ নিয়মিত ছাত্রদের সরাসরি ভোটে নির্বাচিত হন। সহ ক্রীড়া সম্পাদক, সহ সাহিত্য ও সাংস্কৃতিক সম্পাদক এবং সহ প্রচার ও সমাজসেবা সম্পাদক পদ অর্থাৎ সকল সহ সম্পাদকগণ বিভাগীয় প্রতিনিধি দ্বারা নির্বাচিত হন।\nউল্লেখ্য, নির্বাচনের প্রায় ১৯ মাস পর শপথ গ্রহণ করল গণ বিশ্ববিদ্যালয় কেন্দ্রীয় ছাত্র সংসদের নেতৃবৃন্দ।\nগণ বিশ্ববিদ্যালয় মন্ত্রী আকম মোজাম্মেল হক\nPage rendered in: 0.3925 seconds.


অপরিচিত কাউকে মুগ্ধ করার উপায় – আওয়ার নিউজ\nপ্রথম দেখাতে অনেক সময়ই একজনকে ভালো লেগে যায়। আর এই ক্ষেত্রে ছেলেরা বেশি এগিয়ে।আর এই ভালোলাগা কেবল চোখে দেখার মধ্যেই সীমাবদ্ধ থাকবে তা কিন্তু নয়, আরো কিছু দূর এগিয়ে নিয়ে যেতে হয়। বেশিরভাগ ছেলেই একজন অপরিচিত মেয়েকে ডেটে নিয়ে যেতে চায়। কিন্তু এদের মধ্যে আবার অর্ধেকের বেশি ঠিক সেই সময়ই দ্বিধার মধ্যে ডুবে যায়।\nআমরা যে সমাজে বাস করি সেখানে একজন অপরিচিত মেয়েকে হঠাৎ ডেটের জন্য প্রস্তাব দেয়াকে খুব একটা ভালো চোখে দেখা হয় না। সুতরাং হুট করেই কাউকে এই প্রস্তাব না দেয়াই বুদ্ধিমানের কাজ।\nকিন্তু কথা বলে কাউকে আকর্ষণ করতে পারলে তো খুবই ভালো এবং দেখা যাবে এর পর বাকিটা আপনা আপনি আপনার অনুকুলে চলে এসেছে!\nতাই এখন ব্যাপার হচ্ছে কীভাবে আপনি একজন মানুষের কাছাকাছি আসবেন? আর আপনাকে তখন সব কিছু দ্রুত ভেবে আগাতে হবে আপনার পছন্দের মানুষের কাছে, অনেক ভাবনা চিন্তা আপনাকে আরো দ্বিধার মধ্যে ফেলে দিতে পারে।\nএখন কিছু স্টেপ এর কথা জেনে নিন, যা আপনাকে এরকম পরিস্থিতিতে সাহায্য করতে পারে। আর হ্যাঁ, এটাও মাথায় রাখুন যে, হুট করে শর্ট টেম্পারড কোনো মেয়েকে অনেক কিছু বলে বসবেন না, তাতে সে আপনাকে বাচাল ভাবতে পারে। জেনে নিন কিছু প্রয়োজনীয় স্টেপ।\nদ্রুত ভাবুন: যেই মুহূর্তে আপনি আকর্ষণীয় কারো কাছাকাছি আসবেন এবং আপনার যদি মনে হয় তাকে আপনার ভালো লেগেছে, তবে খুব দ্রুত ভাবুন আর কাজে নেমে পরুন। দ্বিতীয়বার ভাবতে যাবেন না। আপনি যদি অনেক সময় এই ভাবনা চিন্তাতেই ব্যয় করে ফেলেন তবে আপনার দ্বিধা দ্বন্দ্ব বাড়তেই থাকবে। সুতরাং প্রথম কাজ হলো, যা করবেন খুব দ্রুত ভেবে করে ফেলুন!\nনীরবতা ভেঙ্গে কথা বলুন: কারো সঙ্গে পরিচিত হবার পর চুপ করে থাকবেন না। কথা বলুন। আর অবশ্যই চার পাশের পরিস্থিতি নিয়েই কথা বলবেন। তা না হলে, হয়ত সে আপনাকে ভয়ও পেতে পারে। আপনি যখনই কোনো অপরিচিত কারো সঙ্গে কথা শুরু করবেন তখন মাথায় রাখুন আপনাকে এমন কিছু বলতে হবে যা বিশ্বাসযোগ্য হয় এবং যা দিয়ে কথা চালিয়ে নেয়া যায়।\nতাকে বুঝতে দিন আপনি তার জন্য নিরাপদ: আপনার সঙ্গে একজন মেয়ে কখনোই কথা বলবে না যদি না সে আপনার সঙ্গে নিরাপদ অনুভব করে। সুতরাং নিজেকে নিরাপদ এবং বিশ্বাসযোগ্য হিসেবে দাড় করান। খুব সাধারণ এবং বিশ্বাসী হিসেবে কথা বলুন। নিজের পোশাকের দিকেও খেয়াল রাখুন, যেন আপনাকে বাস্তব বুদ্ধিসম্পন্ন মনে হয় এবং অবশ্যই বিনয়ীভাবে কথা বলুন। আপনার এই বিনয়ী ভঙ্গিই হয়তবা তাকে মুগ্ধ করবে আপনার সঙ্গে পরবর্তীতে কথা বলার জন্য!\nকথা বার্তায় ব্যস্ত রাখুন: আপনি যদি তাকে কথায় বার্তায় ব্যস্ত না রাখতে পারেন তাহলে আপনি তাকে সহজে পাবেনও না, এটা খুবই স্বাভাবিক! সুতরাং নিজের বুদ্ধিমত্তাকে কাজে লাগান আর কথা চালিয়ে যান। তা না হলে আপনার কথা বার্তার মেয়াদ হবে একটা ‘হাই’ কিংবা ‘হ্যালো’ পর্যন্ত আর এরপর বড়জোর একটা ‘বাই’।\nএকজন মেয়ের সঙ্গে হয়ত পরিচিত হওয়া অনেক সহজ কিন্তু তার মন পাওয়া এতটা সহজ নয়! তাই এই ব্যাপারগুলো মাথায় রাখুন।\nলাইফ স্টাইল Comments Off on অপরিচিত কাউকে মুগ্ধ করার উপায় সংবাদটি প্রিন্ট করুন\n« মোদির নিরাপত্তায় ডিএমপি-র রুদ্ধদ্বার বৈঠক (পূর্বের সংবাদ)\n(পরের সংবাদ) স্বাস্থ্যে বরাদ্দ ১৩ হাজার কোটি টাকা »


প্রচ্ছদ » » মিসরের একমাত্র নির্বাচিত প্রেসিডেন্ট মুরসির জন্য শোক করা কি গণতান্ত্রিক, মানবিক ও প্রগতিশীল মানুষের শোভা পায়?\nমিসরের একমাত্র নির্বাচিত প্রেসিডেন্ট মুরসির জন্য শোক করা কি গণতান্ত্রিক, মানবিক, প্রগতিশীল মানুষের শোভা পায়? অনেকেই মুখে না বললেও নীরব থেকে বুঝিয়ে দেন ‘নেভার’ ‘নেভার’? তাহলে কি খুশি হওয়া যায়? ইসরাইল-সৌদি-মার্কিনীদের ভাইবেরাদর ছাড়া অবশ্য অন্যদের খুশি হতে অস্বস্তিই হবে। কিন্তু এই বিপক্ষীয় নীরবতা অথবা অস্বস্তিকর শান্তি কি আসলে নিরীহ? ভেবে দেখা যাক।\nমুরসির প্রায় এক বছরের প্রেসিডেন্ট পদে থাকার সময় তিনি মিসরের প্রগতিশীলদের হতাশ করেছেন। তারা ব্যক্তিস্বাধীনতা, নারী স্বাধীনতা এবং সেক্যুলারিজমের নিক্তিতে মুরসিকে খারাপ পেয়েছেন। কথা সত্য। ওই এক বছরে মুরসি তুমুল স্বৈরাচারী কিছু করেননি। ফিলিস্তিনি জনগণ এবং হামাসের প্রতি সহানুভ‚তি দেখিয়েছেন, মিসরের ডিপ স্টেট সেনাতন্ত্রের গায়ে আঁচর কাটতে চেয়েছেন। ইসরাইল-সৌদি আরব আর পশ্চিমা জোটের চোখের বালি থেকে গলার কাঁটা হতে চেয়েছেন। সুতরাং প্রগতিশীল ও নারীবাদী চোখে তিনি সমস্যা, ইসরাইল-সৌদি-মার্কিন (ত্রিফলা শক্তি) আগ্রাসীদের কাছে তিনি শত্রæ। তার মৃত্যুতে খুশি হওয়া মুক্তচিন্তাবাদী আর তার খুনি সা¤্রাজ্যবাদী ত্রিফলা শক্তি আদর্শিকভাবে আলাদা হলেও গণতন্ত্র ও মানবাধিকার ধ্বংস করে হলেও মুরসি বিরোধিতায় তারা এক। মনে পড়ছে চিলির আলেন্দে হত্যার সময়ও এমন বিচিত্র শিবিরের লোক একই আনন্দের কাতারে শামিল হয়েছিলো। কারো আদর্শ ইসলাম, কারো কমিউনিজম, কারো জাতীয়তাবাদ হলেও কর্মসূচির দিক থেকে এরা অনেকটা কাছাকাছি। কিছুটা জাতীয়তাবাদী, বিপক্ষের প্রতি কড়া এবং নিম্নবিত্তের প্রতি কিছুটা দরদী। সা¤্রাজ্যবাদের সাঁড়াশি আর অবাধ পুঁজিবাদী লুণ্ঠনের কামড় এরা কিছুটা আলগা করতে গিয়েছিলেন। অভ্যন্তরীণভাবে মাঝারিমাত্রার অসহিষ্ণুতা এদের রাজনীতির অঙ্গ হলেও প্রতিপক্ষের তুলনায় এরা একটা বিকল্প হিসেবে এসেছিলেন। কিন্তু আদর্শিকভাবে ইসলামী বা মতবাদিকভাবে বামপন্থী হলে ঘৃণা করার যে রাজনীতি, তারা অপর আদর্শের বিরোধিতার খেয়ালে নিজেরাও আদর্শিক হিংসাই প্রকাশ করেন। এদের এই ভ‚মিকা শেষ পর্যন্ত কোনো দেশের জাতীয় শত্রæ ইমপিরিকো-মিলিটারি-কর্পোরেটতন্ত্র তথা সা¤্রাজ্যবাদ ও দেশীয় দস্যুদের পক্ষেই যায়। এরা ভুলে যায়, মুরসির সঙ্গে লড়া সম্ভব, কিন্তু জায়নবাদ-সা¤্রাজ্যবাদ-ফ্যাসিবাদের সঙ্গে লড়ার একমাত্র উপায় ব্যাপক আকারের সশস্ত্র প্রতিরোধ। এটা না বুঝেই প্রগতিশীলতার নামে একদল লোক স্থানীয় স্বৈরাচার এবং আন্তর্জাতিক আগ্রাসী শক্তির হয়ে ধূ¤্রজাল বা স্মোকস্ক্রিনের কাজ করে। ব্রাজিলের সাবেক প্রেসিডেন্ট লুলা ডি সিলভা বাংলাদেশের সাবেক প্রধানমন্ত্রী খালেদা জিয়া একইভাবে মৃত্যুর টানেলে দিন গুনছেন। একজন মধ্যবাম, অন্যজন মধ্যডান এবং দু’জনই দুর্নীতির দায়ে শাস্তিপ্রাপ্ত। এদের ব্যাপারে ডান ও বামের মতবাদীরা কি করবেন তা অনুমান করা যায়। কিন্তু তারা বোধহয় জানেন না, মোদী কিংবা নেতানিয়াহুরা তাদের জন্যও ভয়ংকর।\nআদর্শবাদ মধ্যবিত্তকে বিভ্রান্ত করে, কেননা খাওয়া-পরা-ইজ্জতের আরামে তাদের চেতনা অবশ হয়ে যায়। তারা জনস্বার্থের চাইতে সাংস্কৃতিক শুচিবায়ুতার সেবা বেশি করে থাকে। প্রভুর সংস্কৃতিকেই এরা জনসংস্কৃতির উপাদানের চাইতে বেশি উপাদেয় ভাবে। চিরায়ত মানবতা, ন্যায়বিচার ও অধিকারের মানদÐের চাইতে মতাদর্শের মানদÐকে চ‚ড়ান্ত করলে কি হয় তা বাংলাদেশের মিসরীয় মডেল বাস্তবায়নের যাত্রায় পরিষ্কার। মিসরে ইসরাইলি নিয়ন্ত্রণ টিকিয়ে রেখেছে তাদের সেনা-বুর্জোয়া শক্তি। মুরসির মৃত্যুর মধ্যে ইসরাইলি ঘাতকদের বিজয়ই সত্য। এই ঘাতকদের নিশানায় আমাদের মতো সব দেশের জনগণ এবং তাদের মধ্যমাপের নেতারাও আছে এবং হোসনি মোবারক আর এরশাদ টিকে আছেন। এই মৃত্যুর মধ্য দিয়ে ইসলামী রাজনীতির ব্যর্থতাও উন্মোচিত হয়। ধর্ম-জাত-সম্প্রদায় না দেখে বৃহত্তর জনগণকে সঙ্গে নিয়ে শক্তিশালী হওয়া এবং মধ্যপন্থার কৌশলে টেকসই হওয়ার বদলে এরাও তথাকথিত প্রগতিশীলদের মতো আগে জনতাকে নিজেদের তৈরি করা মূল্যবোধের চাদরে-হিজাবে-শরিয়ায় ঢেকে দিতে গিয়ে নিজেদের পায়েই কুড়াল মারে। ঠিক যেমন বামেরাও বৈষম্য-বঞ্চনা দূর করার চাইতে আগে জোর দেয় তথাকথিত প্রগতিশীলতার উপর। উভয়েই মরে নিজেদের কামড়াকামড়িতে। যেমন ব্রাদারহুডকে ঠেকাতে গিয়ে মিসরের প্রগতিশীলরা জাতীয় শত্রæদের বশ হয়েছে। যারা সালভাদর আলেন্দের জন্য শোক করেন তাদের মুরসির মৃত্যুকেও গণতন্ত্রের সম্ভাবনা হত্যা হিসেবে দেখতে পারেন। মতবাদের চেয়ে দেশ, জাতি, মানুষ বড়। সেই বড়কে চিনতে হলে সংখ্যাগুরুকে সঙ্গে নিয়ে সংখ্যালঘুকে সামনে রেখে চলতে হয়। ফেসবুক থেকে


নগ্ন মানুষের ছবি | মাল্টিমিডিয়া | DW | 06.04.2018\nনগ্ন মানুষের ছবি\n২০০ নগ্ন মানুষের ছবি তুলেছেন রোমানিয়ার ফটোগ্রাফার তিবেরিউ কাপুদিয়ান৷ সব সাদা-কালো ছবি৷ সেখান থেকে কয়েকটি ছবি ও ছবির মানুষের গল্প থাকছে এই ছবিঘরে৷ ছবিগুলো দেখে বলুন তো, এই নগ্নতাকে ভয়ংকর খারাপ কিছু মনে হয় কিনা?\nওয়াই, দর্জি, ফ্রান্স\nআমার বাবার জন্ম দ্বিতীয় বিশ্বযুদ্ধের সময়৷ তাঁকে আমার যৌনপরিচয় নিয়ে কখনো কিছু বলিনি৷ মাকেও কিছু বলিনি৷ আমি ডাক্তারি পড়েছি৷ গ্র্যাজুয়েশনের পর এক পুরুষের প্রেমে পড়ি৷ আমার পরিবার মনে করেছিল সে শুধু আমার সেরা বন্ধু৷ দুর্ভাগ্যজনকভাবে ১৬ বছর পর ও মারা যায়৷ এখন আমি দর্জির কাজ করি৷ ভাবতে ভালো লাগে, ফ্রান্সে এখন একটা পুরুষ আরেকটি পুরুষকে বিয়ে করতে পারে৷ তবে আমার মনে হয় এটা অনেক আগে থেকেই শুরু হতে পারতো৷\nজে, দোকানের কর্মী, স্পেন\nস্পেনের গ্রামাঞ্চলে বড় হয়েছি আমি৷ স্কুলে সবসময় আমাকে দুয়ো দেয়া হতো৷ বয়স যখন ১৩, একদিন স্কুলের বেঞ্চে বসে পড়ছি৷ বড় একটা ছেলে এসে বলল, ‘তুমি নোংরা’৷ তারপর সে বোতলের সব চকোলেট মিল্ক আমার গায়ে ঢেলে দিলো৷ ভীষণ কষ্ট পেয়েছিলাম৷ সারা শরীর ভিজে গিয়েছিল৷ অথচ আশপাশ থেকে সবাই এমনভাবে আমার দিকে তাকিয়ে হাসছিল যেন আমি অদ্ভুত কোনো জীব৷\nএস, আইটি প্রোজেক্ট ম্যানেজার এবং মাসাজ থেরাপিস্ট, জার্মানি\nপ্রথমে বাবার যে প্রতিক্রিয়া হয়েছিল, সেটা সামাল দেয়া বেশ কঠিন ছিল৷ উনি স্পষ্ট করে জানিয়েছিলেন, ছেলে হিসেবে বাড়িতে সব সময় আমি স্বাগত৷ কিন্তু আমার বয়ফ্রেন্ডকে কখনোই বাড়িতে ঢুকতে দেয়া হবে না৷ আমার দম বন্ধ হয়ে আসছিল৷ অনেক কেঁদেছিলাম৷ তারপর আট বছর তার সঙ্গে আর যোগাযোগ রাখিনি৷ এখন তার স্ত্রীকে ধন্যবাদ জানাই, কেননা তার কারণে শুধু সেই বয়ফ্রেন্ডই নয়, আমার সব বয়ফ্রেন্ডই দেখা করতে আসতে পারে৷\nএ, ফ্যাশন ডিজাইনার, স্পেন\nআমি এমন এক পরিবেশে আছি যেখানে পুরুষদেরই আধিপত্য৷ আমাকে যদিও কেউ দুয়ো দেয় না, তবে আমার যেসব সমকামী সহকর্মী আছে, তাদের সঙ্গে কী করা হয় তা আমি দেখি৷ আসলে ‘পৌরুষ’ মানে কী? আমাদের সবাইকেই কি কমবয়সি আর শক্তসমর্থ হতে হবে? সবার দেহই কি পেশিবহুল হতে হবে? আমরা কি শুধুই আকাঙ্খার বস্তু?\nডি, আইটি ম্যানেজার, বেলজিয়াম\nবাবার সঙ্গে যখন ছিলাম, তখন স্থানীয় একটি বেকারিতে রাতের শিফটে কাজ করতাম৷ একদিন ভোরে গাড়ি চালিয়ে বাড়ি ফিরে ঘুমিয়েছি৷ হঠাৎ আমার মা এসে জানতে চাইলেন, ‘‘তুমি যে এমন, এটা কাকে বলেছো?’’ আসলে হয়েছে কি, কে যেন আমার গাড়ির চাদে লিখে দিয়েছিল, ‘হোমো’৷ মনে হয়েছিল সেটা যেন আমার জন্য সম্মানের স্মারক৷\nএম, রাগবি খেলোয়াড়, স্পেন\nমানুষ যখন জানলো যে আমি উভকামী (বাইসেক্সুয়াল), তাদের প্রাথমিক প্রতিক্রিয়া ছিল, ‘‘তুমি কত ভাগ্যবান! বেছে নেয়ার সব পথই তোমার সামনে খোলা৷’’ কিন্তু বাস্তবতা সম্পূর্ণ অন্যরকম৷ উভকামী হওয়াটা কোনো সম্পর্ক স্থাপনের পথে বাধা হিসেবে কাজ করে৷ প্রায়ই জানতে চাওয়া হয়, শেষ কবে আমি কোনো মেয়ের সঙ্গে ছিলাম৷ যেন আমি যে এখনো ‘সক্ষম’ তা প্রমাণ করে দেখাতে হবে৷\nডি, অভিনেতা, নৃত্যশিল্পী ও পরিচালক, রোমানিয়া\nএকদিন বয়ফ্রেন্ডকে নিয়ে একটা সুপারমার্কেটে গিয়েছি৷ মুভি দেখতে যাবো বলে দুই বোতল পানি, স্ন্যাকস আর চকলেট কিনতে লাইনে দাঁড়ালাম৷ হঠাৎ পেছন থেকে কে যেন, ‘‘সমকামী, সমকামী’’ বলে উঠল৷ লোকটিকে অনেক কথা বলা যেত৷ কিন্তু এমন আচরণের প্রতিবাদ করতে গেলে সহিংসতা শুরু হয় বলে নিজেকে শান্ত রেখেছিলাম৷\nএস, ইলাস্ট্রেটর, স্পেন\nএক রাতে কোরুনা শহরের এক পার্কে বসে এক বন্ধুর সঙ্গে কথা বলছি৷ হঠাৎ ছয়-সাতটা ছেলে এসে ‘ফাগটস’ (সমকামী পুরুষ) বলেই আমাদের মারতে শুরু করলো৷ আমরা রুখে দাঁড়ালাম৷ কিন্তু ঝগড়ার এক পর্যায়ে একটি ছেলে আামাকে ছুরি মেরে দিলো৷\nডি, সেলস ম্যানেজার, ইটালি\nআমি সবসময়ই একটু মোটাসোটা৷ ১৪ বছর বয়সেই আমার শরীর রোমে ভরে যায়৷ স্কুলে সবাই আমাকে নিয়ে ঠাট্টা করত৷ ইটালির ছোট একটা শহরে থাকতাম৷ তাই কোনোদিনই নিজের যৌন পরিচয়টা কাউকে বলিনি৷ ৩০ বছর বয়সে সমকামী হিসেবে ভালোভাবে জীবনযাপনের আশায় ফ্রান্সে চলে যাই৷ কিন্তু সেখানেও সমস্যা হওয়ায় সারা শরীরের রোম ‘ওয়াক্স’ করে তুলে ফেললাম৷ খুব খারাপ লেগেছিল সেদিন৷ এখন অবশ্য বাস্তবতা মেনে নিয়েছি৷ এখন শরীর নিয়ে আমি সুখী৷\nসি, দোকান কর্মচারি, স্পেন\nসেদিন মা, বোন আর এক আন্টিকে নিয়ে ‘ফিফটি শেডস অফ গ্রে’ দেখতে গিয়েছি৷ মুভিটা শেষ হতেই ২০ থেকে ২৫ বছর বয়সি দু’টি মেয়ে আমাদের ‘সমকামী’ বলল৷ এই ২০১৮ সালে দাঁড়িয়েও মানুষ যে এমন করতে পারে আমি ভাবতেই পারিনি৷ আমার ছোট বোন ওদের সঙ্গে ঝগড়া বাধিয়ে দিলো৷ আরেকটি দম্পতিও এগিয়ে এসে মেয়ে দু’টিকে থামতে বলল, আরো বলল না থামলে পুলিশ ডাকা হবে৷ এ কথা শুনে মেয়ে দু’টি পালিয়ে গেল৷\nতিবেরিউ কাপুদিয়ান, ফটোগ্রাফার এবং এলজিবিটি অ্যাক্টিভিস্ট\nআমার কাছে ছবির এই মানুষগুলো যে নগ্ন এটা সবচেয়ে কম গুরুত্বপূর্ণ বিষয়৷ এ সব ছবির মাধ্যমে আমি দেখাতে চেয়েছি যে, যৌনপরিচয়, শরীরের গঠন, বয়স বা জাতি ইত্যাদি বিষয়ের বৈচিত্র্য আসলে খুব স্বাভাবিক ব্যাপার৷\nকি-ওয়ার্ডস নগ্ন, মানুষ, ছবি, দ্বিতীয় বিশ্বযুদ্ধ, ফটো, রোমানিয়া, ফটোগ্রাফার, তিবেরিউ কাপুদিয়ান


২৪ জানুয়ারি ২০২০, ১৯:৫৪:০৫ | অনলাইন সংস্করণ\nগৃহায়ন ও গণপূর্তমন্ত্রী শ.ম রেজাউল করিম। ছবি: যুগান্তর\nপ্রধানমন্ত্রী শেখ হাসিনা ও তার পরিবার শতভাগ দুর্নীতিমুক্ত বলে মন্তব্য করেছেন গৃহায়ন ও গণপূর্তমন্ত্রী শ.ম রেজাউল করিম। তিনি বলেন, দেশের উন্নয়নে সবাইকে দুর্নীতি এড়িয়ে চলতে হবে। শেখ হাসিনা ও তার পরিবার শতভাগ দুর্নীতিমুক্ত। তার পরিবারের সদস্যরা চাকরি করে খান। বোন গণপরিবহনে করে চলেন।\nশুক্রবার দুপুরে জেলার নাজিরপুর উপজেলার বাবুরহাট মাধ্যমিক বিদ্যালয়ের ৫০ বছর (সুবর্ণ জয়ন্তী) পূর্তী উৎসবে প্রধান অতিথির বক্তব্যে মন্ত্রী এ কথা বলেন।\nগৃহায়ন ও গণপূর্তমন্ত্রী শ.ম রেজাউল করিম বলেন, শেখ হাসিনার সরকার শিক্ষাবান্ধব সরকার। তাই প্রধানমন্ত্রী শেখ হাসিনা এদেশের শিক্ষা ব্যবস্থাকে সম্প্রসারণের জন্য আপ্রাণ চেষ্টা করে যাচ্ছেন। তিনি দেশের নাগরিকদের সুনাগরিক ও সুশিক্ষিত হিসাবে গড়ে তুলতে অবিরাম পরিশ্রম করে চলছেন। তাই তিনি ডিগ্রি পর্যন্ত বিনা বেতনে পড়ার সুযোগ করে দিয়েছেন।\nতিনি বলেন, দেশের শিক্ষা ব্যবস্থাকে জাতীয়করণ করতে সব কার্যক্রম চলছে। একজন শিশুও যাতে পাঠ থেকে ঝড়ে না পড়ে সে জন্য দেশের শিক্ষা ব্যবস্থার উন্নয়নে কাজ চলছে। শিক্ষা গ্রহণের ব্যবস্থা তিনি প্রাথমিক ও মাধ্যমিক শিক্ষার্থীদের বিনামূল্যে বই প্রদান করছেন।\nবিদ্যালয়ের পরিচালনা পরিষদের সভাপতি মো. আতিয়ার রহমান চৌধুরী নান্নুর সভাপতিত্বে ও অনুষ্ঠান উদযাপন কমিটির আহ্বায়ক মো. জাহিদুল ইসলাম জাহিদের সঞ্চালনায় সভায় বক্তব্য রাখেন পিরোজপুর জেলা পুলিশ সুপার মো. হায়াতুল ইসলাম খান, ভারপ্রাপ্ত জেলা প্রশাসক নাহিদ ফারজানা সিদ্দিকী, গণপূর্তের নির্বাহী প্রকৌশলী বিশ্বনাথ বনিক, এলজিইডি নির্বাহী প্রকৌশলী সুশান্ত রঞ্জন রায়, শিক্ষা অধিদফতরের নির্বাহী প্রকৌশলী প্রতিভা সরকার, ভারপ্রাপ্ত উপজেলা নির্বাহী কর্মকর্তা ফাহমি মো. শায়েফ প্রমুখ।\nবিদ্যালয়ের সাবেক ছাত্রদের মধ্য থেকে বক্তব্য রাখেন পিরোজপুর সরকারি সোহরাওয়ার্দী কলেজের সাবেক অধ্যক্ষ মো. দেলোয়ার হোসেন, বিআইডব্লিউটিএর অতিরিক্ত চিফ ইঞ্জিনিয়ার এম আতাহার আলী সরদার, প্রদীপ কুমার দত্ত, ইউপি চেয়ারম্যান মাস্টার মনিরুজ্জামান আতিয়ার, উপজেলা ছাত্রলীগ আহ্বায়ক মো. তরিকুল ইসরাম চৌধুরী তাপস, মো. বদিউজ্জামান ভুইয়া প্রমুখ।\nএর আগে মন্ত্রী প্রায় ৩ কোটি ১৭ লাখ টাকা ব্যয়ে ওই বিদ্যালয়ের জন্য বরাদ্দকৃত নতুন একটি চারতলা একাডেমিক ভবনের ভিত্তি প্রস্তর স্থাপন করেন। এ উপলক্ষে দিনব্যাপী অনুষ্ঠানের আযোজন করা হয়।\nএর আগে সকাল সোয়া ১০টায় উপজেলা পরিষদ চত্বরের ভেতর মুক্তিযোদ্ধা সংসদ ভবন সংলগ্ন বঙ্গবন্ধুর ম্যুরাল উদ্বোধন করেন। পরে এ উপলক্ষে উপজেলা স্বাধীনতা মঞ্চে উপজেলা ভারপ্রাপ্ত নির্বাহী কর্মকতা সায়েফ মো. ফাহমির সভাপতিত্বে আলোচনা সভা ও দোয়া মাহফিলের আয়োজন করা হয়।\nনাজিরপুর প্রেসক্লাবের সাবেক যুগ্ম সাধারণ সম্পাদক এসএম রোকনুজ্জামানের সঞ্চালনায় আলোচনা সভায় প্রধান অতিথির বক্তব্যে মন্ত্রী বলেন, বঙ্গবন্ধুর জন্ম না হলে এ দেশ স্বাধীন হতো না। তিনি তার (বঙ্গবন্ধু) জীবনের অধিকাংশ সময় এ জাতির জন্য কারাগারে থেকেছেন। পাকিস্তান সরকার তাকে পূর্বপাকিস্তানের রাষ্ট্রপ্রধানের দায়িত্ব পালনের প্রস্তাব দিলেও তিনি তা প্রত্যাখ্যান করেছেন। তাকে পাকিস্তান সরকার যতবার পশ্চিম পাকিস্তানের কারাগারে নিয়েছে ততবার তিনি বলেছেন, আমার ফাঁসি হলেও তোমরা আমার লাশটা স্বদেশে (বাংলাদেশে) পাঠিয়ে দিও।\nএ সময় তিনি আরও বলেন, শীঘ্রই পিরোজপুর-১ আসনের সব অফিস-আদালতসহ দেশের গণপূর্তের আওতাধীন সব অফিসের সামনে বঙ্গবন্ধুর ম্যুরাল স্থাপন করা হবে। প্রায় ১২ লাখ টাকা ব্যয়ে এ ম্যুরালটি নির্মাণ করা হয়েছে।\n২৪ জানুয়ারি ২০২০, ০৭:৫৪ পিএম | অনলাইন সংস্করণ\nপারিবারিক কবরস্থানে প্রাণিসম্পদ মন্ত্রীর মায়ের দাফন সম্পন্ন\nপিরোজপুরে ২ ভুয়া সরকারি কর্মকর্তা গ্রেফতার


বাংলাদেশ বনাম দ. আফ্রিকার খেলা আজ: দুই মাইলফলকের সামনে সাকিব – Alokito Mymensingh 24\nবাংলাদেশ বনাম দ. আফ্রিকার খেলা আজ: দুই মাইলফলকের সামনে সাকিব\nআপডেটঃ 2:43 pm | June 02, 2019\nদক্ষিণ আফ্রিকার বিপক্ষে ম্যাচ দিয়ে বিশ্বকাপ মিশন শুরু করছে বাংলাদেশ। আজ ওভালে বাংলাদেশ সময় বিকাল সাড়ে ৩টায় শুরু হচ্ছে দুদলের লড়াই। প্রোটিয়াদের হারিয়ে দারুণভাবে অভিযান শুরু করতে চান টাইগাররা। এর আগে দুটি মাইলফলকের সামনে দাঁড়িয়ে বিশ্বসেরা অলরাউন্ডার সাকিব আল হাসান।\nদক্ষিণ আফ্রিকার বিপক্ষে ব্যাট হাতে মাত্র ৫ রান করতে পারলেই আন্তর্জাতিক ক্রিকেটে ১১ হাজারি রানের ক্লাবে ঢুকে যাবেন সাকিব। এখন পর্যন্ত টেস্ট ক্রিকেটে ৩৮০৭, ওয়ানডেতে ৫৭১৭, টি-টোয়েন্টিতে ১৪৭১ রান করেছেন তিনি। সব মিলিয়ে তার রান ১০৯৯৫। বাঁহাতি অলরাউন্ডারের ওপরে আছেন শুধু তামিম ইকবাল।\nবোলিংয়েও মাইলফলকের সামনে সাকিব। এখন পর্যন্ত ১৯৫টি একদিনের ম্যাচে ২৪৯ উইকেট নিয়েছেন তিনি। প্রোটিয়াদের বিপক্ষে আর মাত্র ১ উইকেট পেলেই ওয়ানডে সংস্করণে ২৫০ উইকেটের ক্লাবে প্রবেশ করবেন তিনি। বাংলাদেশিদের মধ্যে কেবল মাশরাফি (২৬৫ উইকেট) নিয়েছেন তার চেয়ে বেশি উইকেট।\nকোনো অঘটন কিংবা সাকিব একদম যাচ্ছেতাই না খেললে বলা যায় আজ দুটি মাইলফলকই স্পর্শ করে ফেলছেন সাকিব।


মহাকাশে জঞ্জাল পরিষ্কার করার উদ্যোগ | অন্বেষণ | DW | 06.05.2019\nঅধিকাংশ জঞ্জালই আকারে ছোট, তবে সেগুলো যে গতিতে ছুটছে তা বিপজ্জনক৷ তিনি বলেন, ‘‘এমনকি একটি রংয়ের ছিটেফোঁটাও যদি একটি স্যাটেলাইট বা, সৃষ্টিকর্তা না করুক আইএসএস-এ আঘাত হানে, তাহলে বিপর্যয় ঘটতে পারে৷ এটা ভূপৃষ্ঠে থাকা অবকাঠামোর জন্যও হুমকিস্বরুপ৷ কেননা আমরা কক্ষপথে স্থির স্যাটেলাইট এবং আবহাওয়া স্যাটেলাইটের উপর নির্ভরশীল৷ মহাকাশে জঞ্জাল তাই সবকিছুর জন্যই হুমকি৷''\nআন্তর্জাতিক মহাকাশ কেন্দ্র বা আইএসএস-এ ইতোমধ্যে একটি স্যাটেলাইট পাঠানো হয়েছে, যেটির নাম ‘রিমুভ ডেব্রি৷' আইএসএস-এ পৌঁছানোর পর নভোচারীরা সেটিকে এক বিশেষ মিশনের জন্য প্রস্তুত করেছেন৷ আর তা হচ্ছে, মহাকাশ পরিষ্কার করার অভিযান৷\nইংল্যান্ডের সারে শহরে স্পেস সেন্টারে বসে প্রফেসর গুলিয়েল্মো আলিয়েটি এবং তাঁর দল স্যাটেলাইটটির গতিবিধি পর্যবেক্ষণ করছেন৷ তারা এই জঞ্জাল পরিষ্কারের স্যাটেলাইটটি ডিজাইন করেছেন৷ প্রফেসর গুলিয়েল্মো আলিয়েটি এই বিষয়ে বলেন, ‘‘ভবিষ্যতেও মহাকাশ ব্যবহার করার জন্য আমাদের সাফাইয়ের কাজ শুরু করতে হবে৷''\nআইএসএস থেকে ‘রিমুভ ডেব্রি' স্যাটেলাইটটি ছাড়া হয়েছে৷ মহাকাশের জঞ্জাল ধরতে এটিতে কিছু চমৎকার উপায় আছে৷ এটির গ্রাউন্ড কন্ট্রোল ম্যানেজার রিচার্ড ডিউক বলেন, ‘‘আমাকে যা অভিভূত করেছে তা হচ্ছে, আমি দীর্ঘদিন ধরে মহাকাশ পর্যবেক্ষণ করলেও এমন কিছু আগে কখনো দেখিনি৷ আমি আসলে এটার জন্য গর্বিত৷ আপনি হঠাতই বুঝতে পারেন, পৃথিবীতে এটাই প্রথম৷ এমনটা অতীতে কখনো করা হয়নি৷ এমন কাজের সঙ্গে সম্পৃক্ত থাকা অসাধারণ ব্যাপার৷''\nজঞ্জাল পরিষ্কার করার এই স্যাটেলাইট আগামী মাসগুলোতে বেশকিছু পদ্ধতি পরীক্ষা করবে৷ এর মধ্যে রয়েছে, হারপুন বা টেটা ছুঁড়ে জঞ্জাল ধরা৷ কিন্তু, এরপর কী হবে? এটি কি ভবিষ্যতে এক ভাসমান ডাস্টবিনে পরিনত হবে? প্রফেসর গুলিয়েল্মো আলিয়েটি বলেন, ‘‘এটা অনেকটা অদ্ভূত হবে যদি জঞ্জাল পরিষ্কার করার মিশনে ব্যবহৃত একটি স্যাটেলাইট সবশেষে নিজেই জঞ্জালে পরিণত হয়৷ না, সেটা হবে না, আমরা এই মিশনের পর সবকিছুই পরিষ্কার করে ফেলবো৷''\nকি-ওয়ার্ডস অন্বেষণ, মহাকাশে জঞ্জাল পরিষ্কার, মহাকাশ, স্যাটেলাইট, আন্তর্জাতিক মহাকাশ কেন্দ্র\nমহাকাশ বর্জ্যে সমস্যায় নভচারীরা 16.11.2021\nস্পেস জাঙ্ক বা মহাকাশ বর্জ্যর জন্য দুইবার স্পেস স্টেশনে ফিরে আসতে হলো সাত মহাকাশচারীকে।


ইসলাম আর জঙ্গীবাদ ভিন্ন নয় বরং অভিন্ন স্বত্ত্বা। – ইস্টিশন ব্লগ\nPosted in প্রবন্ধ, মুক্তচিন্তা, স্যাটায়ার\nইসলাম আর জঙ্গীবাদ ভিন্ন নয় বরং অভিন্ন স্বত্ত্বা।\nAuthor: রুদ্র মাহমুদ Published Date: মার্চ ২৮, ২০১৭\n“ইসলাম” মহা শান্তির ধর্ম। ইহাকে যাহারা জঙ্গীবাদের সহিত মিশ্রন ঘটায় তাহারা বেশ দুষ্ট, নানা খোকা ভোলানো কথায় চিড়া ভিজিবে নহে। তাহারা সাম্প্রদায়িকতা পয়দা করে! কেহ কেহ এমনটাও বলিয়া থাকেন, যাহারা কোরান পড়ে তাহারা কখনও জঙ্গী হয় না! তাহলে কি হয়? মাঝে মাঝে শুনি, আমার দ্যাশের মহামান্য মডারেট মুমিনা শেখ হাসিনা বলিয়া থাকেন, তিনিও নাকি আল্যাফাকে পেয়ারে বান্দি (যেহেতু পুং বান্দা, মহিলাং বান্দি)। উনি নাকি কোরান পড়ে। আজ আমি কুরানের বেশ কয়েকটা আয়াত তুলে ধরিবো। যাহাতে সুস্পষ্ট, যাহারা বলিয়া থাকেন ইসলাম আর জঙ্গীবাদ এক নয় তাহারা জঙ্গীবাদকে দুধ-কলা দিয়ে খাইয়ে কাল সাপ পুষিতে বদ্ধপরিকর। তবে চলুন, পেয়ারে বান্দি শেখ হাসিনার মত কিছু মডারেট মুমিন-মুমিনাদের ইসলামের শান্তি দেখি…\n“নিশ্চিতই যারা কাফের হয়েছে তাদেরকে\nআপনি ভয় প্রদর্শন করুন আর নাই করুন তাতে\nকিছুই আসে যায় না, তারা ঈমান আনবে না।\nআল্লাহ তাদের অন্তকরণ এবং তাদের কানসমূহ বন্ধ করে দিয়েছেন, আর তাদের চোখসমূহ পর্দায় ঢেকে দিয়েছেন। আর তাদের জন্য রয়েছে কঠোর শাস্তি।”\n(সুরা- বাকারাহ, আয়াত- ৬,৭)\nআল্যাফাক কত সুন্দর করে এবং নিশ্চিত করে কুরানে এরশাদ করলেন মহাম্মক’কে,\nকাফেরদের ভয় দেখাইয়া লাব নাই! বেশ বুঝলাম, তা তবে পরবর্তী অন্যান্য সুরাগুলোতে কেন জিহাদের কথা উল্লেখ করা!(?)\nএতই যদি গান্ধীবাদী তো কেন আবার মৌলবাদী?\n“অতঃপর যখন তোমরা কাফেরদের সাথে যুদ্ধে অবতীর্ণ হও, তখন তাদের গর্দার মার, অবশেষে যখন তাদেরকে পূর্ণরূপে পরাভূত কর তখন তাদেরকে শক্ত করে বেধে ফেল। অতঃপর হয় তাদের প্রতি অনুগ্রহ কর, না হয় তাদের নিকট হতে মুক্তিপণ লও। তোমরা যুদ্ধ চালিয়ে যাবে যে পর্যন্ত না শত্রুপক্ষ অস্ত্র সমর্পণ করবে! একথা শুনলে। আল্লাহ ইচ্ছা করলে তাদের কাছ থেকে প্রতিশোধ নিতে পারতেন।”\n(সুরা- মুহাম্মদ, আয়াত- ৪)\nএখানে আমরা কি দেখতে পাচ্ছি?\nকাফেরদের সাথে যুদ্ধে অবর্তীন হতে বলা হচ্ছে এবং সেটা কেবল যুদ্ধেই সীমাবদ্ধ নয়, ডাকতিতে রূপ দিতেও বেশ জোর দিয়ে বলা হচ্ছে।\nএখন কথা হলো, শান্তির ধর্ম ইসলাম কোথায়? যেখানে আল্যাফাক মহাম্মক’কে বলেই দিয়েছে কাফেরদের সাথে যুদ্ধে লিপ্ত হতে এবং যতক্ষন না অস্ত্র সমর্পন না করে ততক্ষন। আর পরবর্তীতে ডাকাতি করা’র বেশ জোরালো ইঙ্গিত দেয়াও হয়েছে।\n“অতঃপর নিষিদ্ধ মাস অতিবাহিত হলে মুশরিকদের হত্যা কর যেখানে তাদের পাও, তাদের বন্দী কর এবং অবরোধ কর। আর প্রত্যেক ঘাঁটিতে তাদের সন্ধানে ওঁৎ পেতে বসে থাক।”\n(সুরা- তওবাহ, আয়াত: ৫)\nকি বলবেন, মহামান্য আল্যাফাকের পেয়ারে বান্দা-বান্দিগণ?\nইসলাম শান্তির ধর্ম!কোনটাকে মিথ্যা বলবেন, ইসলামকে জঙ্গীবাদের সাথে মিশ্রন? যেখানে আপনাদের আল্যাফাক আপনাদের পবিত্র গ্রন্থে এরশাদ করেছেন এবং সু-স্পষ্ট করেই বুঝিয়েছেন ইসলাম কখনও শান্তির নয় বরং ইসলাম এমন একটি ধর্ম যে ধর্ম দাঙ্গা বাঁধাবে, হত্যা করবে, রাহাজানি করবে, ডাকাতি করবে ইত্যাদি ইত্যাদি।\nএখন বলতে ইচ্ছে করছে, তোমরা তার কোন কোন বিষয়গুলো অস্বীকার করবে! যেখানে তোমরা-ই বলো কুরান শ্রেষ্ঠ গ্রন্থ? তোমরা আর কিভাবে বলবে ইসলাম আর জঙ্গীবাদ এক বিষয় নয়! যেখানে কুরানের বিভিন্ন জায়গায় জঙ্গীবাদ ছড়িয়েছেন স্বয়ং তোমাদের আল্যাফাক?\n“যুদ্ধ কর ওদের সাথে, আল্লাহ তোমাদের হস্তে তাদের শাস্তি দেবেন। তাদের লাঞ্ছিত করবেন, তাদের বিরুদ্ধে তোমাদের জয়ী করবেন এবং মুসলমানদের অন্তরসমূহ শান্ত করবেন।”\n(সুরা- তওবাহ, আয়াত- ১৪)\nএ আয়াতে কি দেখতে পাচ্ছি! আল্যাফাক এমনভাবে যুদ্ধ করতে বলছেন আর মডারেট বান্দা-বান্দিরা বলে কিনা জঙ্গীবাদীরা মুসলমান নয়; তবে এ আয়াত দ্বারা কি দাঁড়ায়! আল্যাফাক তবে কি সহী ইসলাম পাঠায় নি? নাউজুবিল্লা।\nইসলাম আর জঙ্গীবাদ ওৎ-প্রোৎ ভাবে জড়িত। ইসলাম’র মাধম্যেই জঙ্গীবাদের বিস্তার, যা মুমিনদের কুরানে উল্লেখ্য। সুতরাং যে সকল মডারেট আল্যাফাকের পেয়ারে বান্দা-বান্দি আছেন যারা প্রতি নিয়ত ইসলাম শান্তির ধর্ম বলে মুখে ফেনা তুলছেন নিঃসন্দেহে তারা মূর্খ, আবাল। মহামান্য আল্যাফাকের পেয়ারে বান্দি শেখ হাসিনা দাবি কররেন তিনি কুরান পড়েন! হ্যা তিনি কুরান পড়েন তবে তেলওয়াত বাংলা অনুবাদসহ নয়। যদি পড়তেন তবে নিশ্চিত করে বলতে পারি উনি জঙ্গীবাদীদের পক্ষে মাঠে নামতেন নচেৎ ধর্মকে তুলোধুনো করতেন। কিন্তু এখন এই সমস্ত মূর্খ মডারেটদের জন্য হুরহুর করে জঙ্গীরা আস্কারা পাচ্ছে জঙ্গীবাদ বিস্তার করতে।\nসুতরাং ইসলাম কখনও শান্তির ধর্ম নয় বরং একটি জঙ্গী, সন্ত্রাসী ধর্ম। জঙ্গীবাদ আর ইসলাম আলাদা কিছু নয়।\n← ইসলাম কি হত্যা সমর্থন করে ?\nঅতিথি আপ্যায়ন →\n১ thought on “ইসলাম আর জঙ্গীবাদ ভিন্ন নয় বরং অভিন্ন স্বত্ত্বা।”\nমার্চ ২৮, ২০১৭; ৫:২৫ পূর্বাহ্ন এ\n‘হ্যা তিনি কুরান পড়েন তববপ\n‘হ্যা তিনি কুরান পড়েন তববপ তেলওয়াত বাংলা অনুবাদসহ নয়। যদি পড়তেন তবে নিশ্চিত করে বলতে পারি উনি জঙ্গীবাদীদের পক্ষে মাঠে নামতেন নচেৎ ধর্মকে তুলোধুনো করতেন।’


দেশে বাড়ছে ক্যানসার আক্রান্তের সংখ্যা\nপ্রকাশ : ১৪ সেপ্টেম্বর ২০১৮, ১৮:১০\n২০১৮ সালে বাংলাদেশে নতুন করে ক্যানসারে আক্রান্ত হতে পারে ১ লাখ ৫০ হাজার ৭৮১ জন। আক্রান্ত তালিকায় মুখের ক্যানসার, ফুসফস, ব্রেস্ট, জরায়ুমুখের মতো ক্যানসার রয়েছে। এর মধ্যে পুরুষদের সংখ্যা যেখানে ৮২ হাজার ৭১৫ জন, নারীদের সংখ্যা ৬৭ হাজার ৬৬ জন।\nবাংলাদেশে ২০১৮ সালে ক্যানসার আক্রান্ত হয়ে মারা যাবে প্রায় ১ লাখ ৮ হাজার মানুষ। সেখানে নারীদের মৃত্যুর শীর্ষে রয়েছে স্তন ক্যানসার। এরপরেই রয়েছে জরায়ুমুখ এবং গল ব্লাডারের ক্যানসার। সম্প্রতি ইন্টারন্যাশনাল এজেন্সি ফর রিসার্চ অন ক্যানসার (আইএআরসি) এর একটি প্রতিবেদনে এসব কথা বলা হয়েছে।\nআইএআরসির হিসাবে, ২০১৮ সালের শেষ নাগাদ বিশ্বে মোট ১ কোটি ৮১ লাখ মানুষ ক্যানসারে আক্রান্ত হবে, যাদের মধ্যে ৯৬ লাখ মানুষ মারা যাবে। বয়স্ক জনসংখ্যা বৃদ্ধির সঙ্গে সঙ্গে ২০১২ সালের তুলনায় ক্যানসার আক্রান্ত মানুষের সংখ্যাও বিশ্বে আরো বাড়বে। দারিদ্র্য নয়, বরং জীবনযাপন মানের কারণে এটি ঘটছে। আইএআরসি বলছে, প্রতি পাঁচজন পুরুষের মধ্যে একজন আর প্রতি ছয়জন নারীর মধ্যে একজন ক্যানসারে আক্রান্ত হবে। এ বছর বিশ্বে ক্যানসারে আক্রান্ত হয়ে মোট মৃত্যুর অর্ধেকই ঘটবে এশিয়ার দেশগুলোয়।\nবাংলাদেশের জাতীয় ক্যানসার গবেষণা ইনস্টিটিউটের সহযোগী অধ্যাপক ড. হাবিবুল্লাহ তালুকদার (রাসকিন) বলেন, তুলনামূলকভাবে এখনো বাংলাদেশে ক্যানসার আক্রান্তদের হিসাবে পুরুষদের তুলনায় নারীদের হার কিছুটা কম। তবে এখন নারীদের ক্যানসারে আক্রান্ত হওয়ার হার বাড়ছে। সর্বশেষ এই গবেষণা বলছে, বিশ্বের অন্তত ২৮টি দেশে ক্যানসার আক্রান্ত নারীদের মৃত্যুর প্রধান কারণ ফুসফুসের ক্যানসার। বিশ্বব্যাপী মেয়েদের মধ্যে ধূমপানের প্রবণতা বাড়ার কারণে মেয়েদের মধ্যে ফুসফুসের ক্যানসারে আক্রান্ত হওয়ার হারও বাড়ছে।\nবিশেষ করে ইউএসএ, হাঙ্গেরি, ডেনমার্ক, চীন এবং নিউজিল্যান্ডসহ ২৮টি দেশে এই প্রবণতা দেখা গেছে। তিনি আরও বলেন, ‘নারীদের মধ্যে আক্রান্ত হওয়ার হার বৃদ্ধির একটি বড় কারণ তাদের জীবনযাত্রার পরিবর্তন। এখন মেয়েরা অনেক বেশি পথেঘাটে বের হচ্ছেন, কর্মজীবী হচ্ছেন অনেকেই সিগারেট বা মদ্যপানে অভ্যস্ত হয়ে উঠছেন। তারা এখন অনেক বেশি পথেঘাটে ধোঁয়াধুলার মধ্যে কাজ করছেন। বাচ্চাকে বুকের দুধ না খাওয়ানো, অনিয়মিত খাবার বা ফ্যাটি খাবার খাওয়াও ক্যানসারে আক্রান্ত হওয়ার হার বৃদ্ধির অন্যতম প্রধান কারণ।’\nতিনি বলেন, ‘বাংলাদেশের নারীরা সবাই ধূমপান না করলেও, নারীদের বড় একটি অংশ পানের সঙ্গে জর্দা, সাদাপাতা বা এ ধরনের তামাকজাত খেয়ে থাকেন। সেটাও কিন্তু ক্যানসারের কারণ হতে পারে। একসময় মেয়েদের জরায়ুমুখের ক্যানসার বেশি হলেও এখন স্তন ক্যানসার বেশি হচ্ছে। মুখ গহ্বরের ক্যানসারে আক্রান্ত হওয়ার হারও বাড়ছে।\nক্যানসারের লক্ষণগুলো ধরতে না পারা বা সঠিক সময়ে চিকিৎসকের কাছে না যাওয়া বাংলাদেশে ক্যানসারে আক্রান্ত হয়ে মৃত্যুর বড় কারণ। ড. হাবিবুল্লাহ তালুকদার বলেন, অনেক সময় লক্ষণগুলো দেখা দিলেও সেটা অবহেলা করে চিকিৎসকের কাছে আমরা যাই না বা নিজেরাই কোনো ওষুধ খেয়ে ফেলি। পরে যখন চিকিৎসকের কাছে যাওয়া হয়, তখন অনেক দেরি হয়ে যায়। ফলে ওজন কমে যাওয়া, দুই সপ্তাহের বেশি খুসখুসে কাশি, পায়খানা বা মাসিকের সঙ্গে রক্ত বের হওয়া, হঠাৎ গলা ভেঙে যাওয়া, মাঝে মাঝে জ্বর আসা ইত্যাদি হলেই চিকিৎসকের কাছে যেতে হবে। এসব অন্য কারণেও হতে পারে। কিন্তু ক্যানসার হলে প্রথমদিকেই ধরা পড়বে এবং চিকিৎসা পাওয়া যাবে।\nতালুকদার আরো বলেন, বাংলাদেশে এখন সব ধরনের ক্যানসারের চিকিৎসা রয়েছে। হরমোন থেরাপি, রেডিওথেরাপি, কেমোথেরাপি থেকে শুরু করে সব ধরনের ওষুধও পাওয়া যায়।\nতবে এসব সেবার বেশিরভাগই ঢাকা কেন্দ্রিক। ঢাকার বাইরে কয়েকটি মেডিকেল কলেজে সীমিত আকারে চিকিৎসা হয়। তবে আগের তুলনায় ক্যানসারের ক্ষেত্রে মানুষের সচেতনতা বাড়ছে বলে তিনি জানান।


‘পেঁয়াজকাণ্ড’: ভোক্তার দিকে তাকাবে কে?\n০১:৩০ পিএম | ১২ নভেম্বর, ২০১৯\n০১:৩০ পিএম | ১২ নভেম্বর, ২০১৯ ২৮ কার্তিক ১৪২৬ ১৩ রবিউল আউয়াল ১৪৪১\nশুভ কিবরিয়া, ছবি: বার্তাটোয়েন্টিফোর.কম\n‘যখন চিনির দাম বেড়ে গেছে ভয়ঙ্কর\nতারা খায় স্বেচ্ছায় নুনের পরিজ।\nসমস্ত ভণ্ডুল হয়ে গেলে সব পৃথিবীর,\nমসৃণ টেবিলে বসে খেলে যায় ব্রিজ।\nজীবনকে স্বাভাবিক নিঃশ্বাসের মত মেনে নিয়ে\nমঞ্চে বক্তৃতা দেয় কর গুনে-কুকুর ক্ষেপীয়ে।’\nচিনির দামের বাড় বাড়ন্ত কবি জীবনানন্দ দাশকে কবিতার শব্দে বিচলিত করেছে বটে। প্রশ্ন হচ্ছে, বেঁচে থাকলে এখন কি পেঁয়াজ নিয়ে লিখতেন তিনি?\nআপাতত সেই প্রশ্নের উত্তর পাবার জো নেই। তবে, পেঁয়াজের দাম নিয়ে মন্ত্রীর কথা আমরা শুনতে পারি। কারণ মন্ত্রী, সরকারই তো ভরসা! বাণিজ্য মন্ত্রী টিপু মুনশি এ বিষয়ে যা বলেছেন, সংবাদপত্রে তা শিরোনাম হয়েছে ,‘পেঁয়াজ ১০০ টাকার নিচে পাওয়ার সম্ভাবনা আপাতত নেই’।\nএই খবরের বিস্তারে বলা হচ্ছে, ৮ নভেম্বর ২০১৯ শুক্রবার রংপুর শহরে ইটভাটা মালিকদের বার্ষিক সাধারণ সভায় যোগ দিতে যেয়ে বাণিজ্যমন্ত্রী সাংবাদিকদের জানান, ‘চলতি মাসের শেষের দিকে উৎপাদিত পেঁয়াজ বাজারে এলে দাম কমবে। এর আগে দাম কমা হয়তো সম্ভব হবে না। এরপরও আমরা চেষ্টা করছি। তবে পেঁয়াজ ১০০ টাকার নিচে পাওয়ার সম্ভাবনা আপাতত নেই।’\nমন্ত্রী মহোদয়ের ইটভাটার কারবারিদের আসরে যেয়েও রেহাই নেই। সেখানেও পেঁয়াজ নিয়ে কথা বলতে হচ্ছে। তবে, মন্ত্রী পেঁয়াজ কারবারিদের একটা উপকার করেছেন, সেটা হলো- এখন আমদানি মূল্য যাই হোক না কেন ১০০ টাকার নিচে আর পেঁয়াজ বাজারে মিলবে না। পেঁয়াজ ব্যবসায়ীরা মন্ত্রীর কথাকেই কাজে লাগাবেন।\nঅথচ, মাত্র কদিন আগেই বাণিজ্য মন্ত্রণালয় ও কক্সবাজার জেলা প্রশাসন সেখানে এক পেঁয়াজ সিন্ডিকেটের উপস্থিতি পেয়েছেন, যারা মিয়ানমার থেকে ৪২ টাকা কেজি দরে পেঁয়াজ আমদানি করে ১১০ টাকা কেজিতে পাইকারি বাজারে বিক্রি করছেন। ১৫ জনের এই সিন্ডিকেটকে হন্যে হয়ে খুঁজছে প্রশাসন। এসব সিন্ডিকেটে চট্টগ্রাম ও কক্সবাজারের টেকনাফভিত্তিক পেঁয়াজ আমদানিকারক, সিঅ্যান্ডএফ এজেন্ট ও আড়তদার আছেন। তাদের শাস্তির জন্যে ভ্রাম্যমাণ আদালতও অনুসন্ধানে নেমেছে।\nপেঁয়াজ হঠাৎ করে মূল্যবান হয়ে ওঠে ২৯ সেপ্টেম্বর ২০১৯ ভারত পেঁয়াজ আমদানিতে নিষেধাজ্ঞা দিলে। এ খবর চাউর হলে বাজারে লাগে আগুন। ৪০-৪৫ টাকা কেজি দরের পেঁয়াজ ১৪০-১৫০ টাকা দরেও বিক্রি হতে থাকে। প্রথম দিকে বাণিজ্য সচিব, বাণিজ্য মন্ত্রী এ ব্যাপারে দ্রুত ব্যবস্থা নেবার কথা বলেন। বাজার মনিটরিংসহ অন্যান্য প্রশাসনিক ব্যবস্থা নেবার জন্য মিটিং-সিটিং করলেও তা আদতে কোনো কাজে লাগেনি। সবটাই কথার কথা হয়ে পড়ে।\nদু-চারজায়গায় ভ্রমমাণ আদালতের মিডিয়া শো চলে, ফেসবুক শো চলতে থাকে, কিন্তু পেঁয়াজের দর কমার বদলে বাড়তেই থাকে। ফলে সংবাদমাধ্যমে পেঁয়াজ নিয়ে নানান খবর চাউর হতে থাকে। হালি দরে পেঁয়াজ বেচাকেনার খবর পাওয়া যায়। নিম্ন আয়ের মানুষেরা ২০ টাকা হালিতে পেঁয়াজ কিনে তাদের প্রয়োজন মেটাচ্ছেন সে খবর পত্রিকার শিরোনাম হয়। পেঁয়াজের দর বাংলাদেশের ইতিহাসে প্রথমবারের মত সবুজ আপেল আর মাল্টার দরের পাশে এসে দাঁড়ায়।\nপেঁয়াজকাণ্ড বাংলাদেশের রাষ্ট্রনৈতিক কর্মকাণ্ডের এক নতুন ধারাকে চিহ্নিত করে। প্রথমত, বাজার ব্যবস্থায় সরকারের কোনো মনিটরিং নেই। ভ্রাম্যমাণ আদালত দিয়ে ভয় ছড়ানো ছাড়া বাজারকে সুস্থির, ন্যায্য ও ন্যয়সংগত আচরণ করাতে সরকারের কোনো প্রকাশ্য টুলসও নেই।\nব্যবসায়ীদের হাজারটা নীতি প্রণোদনা দিলেও ব্যবসায়ীরা যদি বিপথে যায় তা মোকাবিলা করার নীতিসংগত কোনো উপায় সরকারের হাতে নেই, এবারের পেঁয়াজকাণ্ড এর বড় প্রমাণ। শাস্তি দেয়া, গোপনে ও প্রকাশ্যে ভয় দেখানোর কায়দাটা বাজার মনিটরিংয়ের ক্ষেত্রে বহু আগেই অকেজো হয়ে গেছে। এবং এটা বাস্তবসম্মত ও নীতিশাসিত ব্যবস্থাও নয়।\nএক-এগারোর শাসনামলে এটা পরীক্ষিত হয়ে গেছে যে, মুক্তবাজার অর্থনীতিতে ভয়ের গোলা বুমেরাং হয়ে ফেরে। তাহলে উপায়টা কী? সরকারের একটা প্রতিষ্ঠান আছে –ট্রেডিং করপোরেশন অব বাংলাদেশ (টিসিবি) নামে। কথা ছিল, এই প্রতিষ্ঠানটি সক্ষম ও শক্তিমান করে তোলা হবে। বাজারে যে কোনো দুর্ভোগে টিসিবি ভোক্তার স্বার্থরক্ষা করতে সুরক্ষা দেবে। এবার যখন পেঁয়াজে আগুন ধরলো তখন দুর্বল টিসিবি প্রতি কেজি ৪৫ টাকা দরে পেঁয়াজ বিক্রির সিদ্ধান্ত নেয়। প্রথমে লাইনে দাঁড়ানো ক্রেতাপ্রতি দুই কেজি করে পেঁয়াজ বিক্রি করলেও পরে জনপ্রতি এক কেজি করে বিক্রির সিদ্ধান্ত নেয়। খুবই দুর্বল ব্যবস্থাপনায়, সীমিত সামর্থ্যে চলে টিসিবির এই কার্যক্রম। এটা সমুদ্রে এক বিন্দু শিশির দেবার মত অবস্থা! অথচ টিসিবিকে দিয়ে দ্রুত পেঁয়াজ এনে, বাজারে ছেড়ে, পরিস্থিতির সামাল দেয়া যেত। ব্যবসায়ীদের অসাধু সিন্ডিকেটের বিরুদ্ধে বাণিজ্যিক চ্যালেঞ্জ ছুড়ে দেয়া যেতো। এই কাজটি কোনো সরকারই টিসিবিকে দিয়ে করাতে চায়নি, এখনো চাইছে তার প্রমাণ মেলেনি।\nসরকারের হাতে দ্বিতীয় ব্যবস্থা হচ্ছে পরিকল্পনার বিষয়ে তৎপরতা। পরিকল্পনার অংকটা ভালো করে করা। একটা তথ্য বলছে, প্রতি বছর দেশে পেঁয়াজের মোট চাহিদা প্রায় ২৬ লাখ টন। দেশে উৎপাদিত হয় ১৫-১৬ লাখ টন। প্রায় ৬০ শতাংশ সরবরাহ করে দেশের কৃষক। বাকিটা আমদানি করতে হয় চীন ভারত, মিসর, তুরস্ক, মিয়ানমার থেকে। এখানে একাধিক বিকল্প রাখার সুযোগ আছে।\nআমাদের ঘাটতির কথা মাথায় রেখে যদি পরিকল্পনা করা হয় তাহলে যে কোনো বিপদ আসার আগেই ব্যবস্থা নেয়া সম্ভব। বিপদের কথা হচ্ছে, আমাদের এই আমদানির ওপরে সরকারের কোনো নিয়ন্ত্রণ নেই। পুরোটাই ব্যবসায়ীরা নিয়ন্ত্রণ করে। এখানে টিসিবি খুবই গুরুত্বপূর্ণ ভূমিকা রাখতে পারে।\nঅন্যদিকে ভারতের সঙ্গে অতি সুসম্পর্ক থাকা সত্ত্বেও আমাদের পেঁয়াজ ডিপ্লোম্যাসি কাজ করেনি। এখানেও সরকারের করণীয় আছে।\nআরেকটা বড় বিষয় হচ্ছে দেশে চাহিদার যে ৬০ শতাংশ পেঁয়াজ উৎপাদন করে কৃষক, তারা উৎপাদন শেষে একরকম লস করে। একটা হিসাব বলছে, এবারের সিজনে কৃষকের প্রতিকেজি পেঁয়াজের গড় উৎপাদন খরচ ছিল প্রায় ১৭ দশমিক ৩৮ টাকা। বিক্রি করতে হয়েছে কেজি প্রতি ১০ থেকে ১৩ টাকায়। কৃষকের এই ক্ষতি পূরণ হবার নয়।\nকৃষক পেঁয়াজ উৎপাদন করে লস দিলেও লাভ করেছে আড়তদার, মজুতদার, সরবরাহকারীসহ বড় একটা মধ্যস্বত্বভোগী। ফলে আগামী বছর এই কৃষকের একটা বড় অংশ পেঁয়াজ উৎপাদনে অনাগ্রহী হলে অবাক হবার কিছু থাকবে না। এখানেও সরকারের কাজ করার আছে। কৃষককে কীভাবে সুরক্ষা দেয়া যায়, কীভাবে কৃষকস্বার্থে একটা বাজার ব্যবস্থাপনা গড়ে তোলা যায়, সেটাও ভাবার দরকার।\nমুক্তবাজার অর্থনীতিতে বাজারের ওপর নীতি সহায়তা ও মনিটরিং করে সরকার যেমন জনস্বার্থে ভূমিকা রাখতে পারে, ভোক্তাদেরও এক্ষেত্রে ভূমিকা আছে। বিশেষ করে ভোক্তাস্বার্থে যেসব সংগঠন কাজ করে তাদেরও একটা বড় ভূমিকা আছে। বলা যায়, এক্ষেত্রে বাংলাদেশে যথেষ্ট ঘাটতি আছে। আমাদের এখানে ভোক্তাদের পক্ষে কনজুমারস অ্যাসোসিয়েশন অব বাংলাদেশ(ক্যাব) কাজ করলেও, তার সাহসী ও উদ্যমী ভূমিকার যথেষ্ট অভাব আছে।\nক্যাব সরকারি প্রতিষ্ঠানগুলোর দুর্বলতাকে চিহ্নিত করার সামর্থ্য রাখে না বরং নানা উপায়ে সরকারের প্রতিষ্ঠানগুলোর সাথেই লতায়পাতায় জড়িত থাকতে স্বাচ্ছন্দ্য বোধ করে। এবার যখন পেঁয়াজের দামে ভোক্তারা নাকাল তখন ক্যাবকে ভোক্তাস্বার্থে কোনো দায়িত্বশীল ভূমিকা রাখতে দেখা যায় নাই। ভোক্তাদের সংগঠনগুলো ভোক্তাদের নানাভাবে সচেতন করেও পরিস্থিতির মোকাবিলা করতে পারে। সেক্ষেত্রেও ক্যাব খুবই দুর্বল। ফলে, আমাদের ভোক্তাস্বার্থ বরাবরই অরক্ষিত থাকছে। এবার অন্য একটি ভোক্তা সংগঠনের পক্ষে দাবি করা হয়েছে, ৪ মাসে পেঁয়াজের দাম বাড়ার কারণে ভোক্তাদের আর্থিক ক্ষতি হয়েছে প্রায় ৩ হাজার ১৭৯ কোটি টাকা।\nপেঁয়াজের দাম আমাদের একটা সতর্কবার্তা দিলো। ইতোমধ্যে বাজারে ভোজ্যতেলের দাম বাড়ছে। সাবান, পেস্ট, ডিটারজেন্ট পাউডারসহ অনেক প্রয়োজনীয় পণ্যের দাম অযৌক্তিকহারে বাড়ানো হয়েছে। সবক্ষেত্রে জোরদার মনিটরিং দরকার। সরকারের বাণিজ্য মন্ত্রণালয়ে ভোক্তাবান্ধব প্রশাসকদের দায়িত্ব দেয়া দরকার। নীতিসহায়তার সাথ, পরিকল্পনার সাযুজ্য দরকার। ভোক্তাদেরও আরও সংগঠিত ভূমিকা দরকার।\nপেঁয়াজ পেঁয়াজের দাম ভোজ্যতেল ভোক্তা মনিটরিং অর্থনীতি মিয়ানমার ভারত চীন টিসিবি ভ্রাম্যমাণ আদালত বাণিজ্যমন্ত্রী


প্রধানমন্ত্রীর ভাষা – বলুন ছন্দে ছন্দে মনের আনন্দে | আমাদের বুধবার\nHome » রাজনীতি » প্রধানমন্ত্রীর ভাষা – বলুন ছন্দে ছন্দে মনের আনন্দে\nবিভাগঃ রাজনীতি মার্চ ১১, ২০১৪\nবাংলাদেশের মানুষকে এখন ভাবতেই হচ্ছে – তারা কোন ভাষায় কথা বলবে। বাংলায় তো বলবে বটে কিন্তু তার ধরণটা কেমন হবে? অবশ্য পাঠক ভাবতে পারেন ভাষা নিয়েই যদি কূটকচাল তাহলে তা আগে মানে ফেব্রুয়ারি মাসে করা হলো না কেন? কারণ তো একটা আছেই, গত ৭ মার্চ প্রধানমন্ত্রী বাংলা ভাষারই অভিনব এক ব্যবহার দেখিয়েছেন। ৭ মার্চ উপলক্ষে রাজধানীর সোহরাওয়ার্দী উদ্যানে আওয়ামী লীগের জনসভায় ভাষণ দিতে গিয়ে তিনি ছন্দে ছন্দে বলে উঠেছিলেন – ‘নালিশ করে কী পেয়েছে? নালিশ করে বালিশ পেয়েছে, ভাঙা জুতার বাড়ি খেয়েছে, বাংলাদেশের মানুষ বাড়িটা দিয়ে দিয়েছে।’ কারোর নিশ্চয়ই বুঝতে অসুবিধা হচ্ছে না এই ছন্দে ছন্দে কথা বলা কাকে উদ্দেশ্য করে। বিএনপি নেত্রী বিদেশী রাষ্ট্রদূতদের সঙ্গে সপ্তাহে – পনেরো দিনে দেখা করেন, তাদের কাছে নালিশ করেন এই অভিযোগ করেই প্রধানমন্ত্রী ছন্দে ছন্দে বলে উঠেছিলেন উপরের কথাগুলো। ভাষণের মধ্যে বিএনপিকে সমালোচনা করে ছন্দে কথা আগেও বলেছেন এবং সবচেয়ে বেশি বলা। ছন্দবদ্ধ বাক্যটা সম্ভবত ‘বিএনপির দুই গুণ – দুর্নীতি আর মানুষ খুন।’ ৫ জানুয়ারির নির্বাচনে আগে এই কথাটাই তিনি যেখানে গেছেন সেখানেই ভাষণে বলেছেন। তবে ৭ মার্চে তাকে বেশি ছন্দে পেয়ে বসেছিল, তিনি বেগম খালেদা জিয়া এবং বদরুদ্দোজা চৌধুরীর বৈঠকের প্রতি ইঙ্গিত করে বলেন, ‘আবার দেখি দুজনে বসে কূজনে কি কথা বলে।’ এর আগে টুকটুকে লাল শাড়ি আর এক গোছা রজনীগন্ধা হাতে নিয়ে বললাম আমি চললাম। এসব কথাও বলেছিলেন প্রধানমন্ত্রী। বদরুদ্দোজা চৌধুরীকে বলেছেন ‘বদু কাকা।’ উইট আছে বলতে হবে প্রধানমন্ত্রীর। তবে সবিশেষ ব্যাপার হচ্ছে বাংলাদেশের প্রধানমন্ত্রীর ‘ছন্দভর’ হয়েছে বা ভাব এসেছে এবং বাংলায় সহজ বোধ্য ভাব প্রকাশের জন্য ছন্দের ব্যবহার যেহেতু শুরু করে দিয়েছেন সেহেতু এদেশের মানুষ সবাই যদি ছন্দে ছন্দে কথা বলার চেষ্টা করে তাহলে অবস্থাটা কেমন দাঁড়াতে পারে। সে কথা শেষে হবে।\nএখন অবশ্য এর জন্য আকাশ–পাতাল ভাবার কোনো প্রয়োজন নেই। সত্যজিৎ রায়ের গুপি গায়েন বাঘা বায়েন সিনেমার হল্লা রাজ্যের রাজা – প্রজা–মন্ত্রীদের কথা স্মরণ করলেই হবে। তবে প্রমিত বাংলা ভাষার কথা যারা বলেন সেই পন্ডিত ধরনের লোকদেরও বলি – একটু ভাবুন। ছড়া–ছন্দে প্রমিত বাংলা প্রচলন যখন হতেই চলেছে তখন অর্বাচীন–ইতর শব্দ এবং শ্লীল–অশ্লীল ইঙ্গিতের ধরণটা নিয়েও তো ভাবতে হবে। ছন্দের ব্যবহার তো এমনি হয়নি প্রধানমন্ত্রীর ভাষণে – নালিশের সঙ্গে বালিশের মিল হয়েছে, দুজনের সঙ্গে কূজনের মিল হয়েছে আর অবশ্যই এর মধ্যেই আছে খোঁচা এবং আদি রসাত্মক ইঙ্গিত।\nআসলে প্রধানমন্ত্রী পরিষ্কার করে বোঝাতে চেয়েছেন – বিএনপি নেতার কথাবার্তা–কাজকর্ম তো বটেই, নড়াচড়াও তার একেবারেই পছন্দ নয়। ৭ মার্চেও তিনি বাংলা কথা পরিষ্কার করে বোঝাতে পেরেছেন এবং মনের ঝালটাও পরিষ্কার করে ঝাড়তে পেরেছেন সন্দেহ নেই। এক্ষেত্রে হয়তো তিনি অবচেতনে বঙ্কিম চন্দ্রের উপদেশ মেনে চলেছেন।\nবঙ্কিম চন্দ্র চট্টোপাধ্যায় তার ‘বাঙ্গাঁলা ভাষা’ প্রবন্ধে লিখেছেন, ‘প্রথমে দেখিবে তুমি যাহা বলিতে চাও কোন ভাষায় তাহা সর্বাপেক্ষা পরিষ্কার রূপে ব্যক্ত হয়। যদি সরল প্রচলিত কথাবার্তার ভাষায় তাহা সর্বাপেক্ষা সুস্পষ্ট ও সুন্দর হয় তবে কেন উচ্চ ভাষার আশ্রয় লইবে? যদি সে পক্ষে টেকচাঁদ বা হতোমি ভাষায় সকলের অপেক্ষা কার্য সুসিদ্ধ হয় তবে তাহাই ব্যবহার করিবে। যদি তদপেক্ষা বিদ্যাসাগর বা ভুদেববাবু প্রদর্শিত সংস্কৃত বহুল ভাষায় ভাবের অধিক স্পষ্টতা এবং সৌন্দর্য হয় তবে সামান্য ভাষা ছাড়িয়া সেই ভাষার আশ্রয় লইবে। যদি তাহাতেও কার্যসিদ্ধ না হয় আরও উপরে উঠিবে, প্রয়োজন হইলে তাহাতেও আপত্তি নাই – নি®প্রয়োজনেই আপত্তি। বলিবার কথাগুলি পরিস্ফুট করিয়া বলিতে হইবে – যতোটুকু বলিবার আছে, সবটুকু বলিবে, তার জন্য ইংরেজি, ফার্সি, আরবি, সংস্কৃত, গ্রাম্য, বন্য, যে ভাষার শব্দ প্রয়োজন তাহা গ্রহণ করিবে, অশ্লীল ভিন্ন কাহাকেও ছাড়িবে না।’ (রচনাবলী পৃষ্ঠা ৩৭৩)।\nআজকাল প্রমিত কাব্য বাংলা ভাষা নিয়ে যারা অভিমান করেন তাদের কাছে খটকা লাগতে পারে কিন্তু বঙ্কিম চন্দ্র চট্টোপাধ্যায় সব ভাষায় দুয়ার খুলে দিতে বলেছিলেন, গ্রাম্য–বন্য পর্যন্ত যেতে বলেছেন, আমাদের প্রধানমন্ত্রী কি সেই দিকেই গেছেন? গ্রামে ছড়া কেটে ঝগড়া হয়, মাত্রা না মিললেও ছন্দ মেলানোর চেষ্টা হয়, বিশেষ করে অশ্লীল ইঙ্গিত দেয়ার জন্য। অথচ বঙ্কিম সব করতে বলেছেন ওই কর্মটি ছাড়া। এখানেই সমস্যা দেখা দিয়েছে প্রধানমন্ত্রীর ভাষণের ছন্দে ছন্দে কথা বলায়। আবার এ প্রশ্নও স্বভাবতই ওঠে যে বঙ্কিম চন্দ্রই বা এতো ভাষার দুয়ার খোলার কথা বলেও অশ্লীলতার প্রসঙ্গটা এনেছিলেন কেন?\nকারণটা আর কিছুই নয় – তার সময়ে টেকচাঁদী আর হতোমি ধরনের ভাষাটাই বেশি ব্যবহার হতো। আর তাতে থাকতো ইতর শব্দ ও অশ্লীল ইঙ্গিত শুধু নয় সরাসরি আদি রসাত্মক কথাও। এছাড়া ওই ছন্দে ছন্দে পদ্য রচনাও হতো, গাওয়া হতো আখড়াই, হাফ আখড়াই গান, সঙ্গে চলতো খ্যামটা নাচ। বাবু কালচারের অদম্য বিলাস আর কি। বঙ্কিম বুঝেছিলেন, বাঙালীকে স্বাধীনতা দিলে মর্ম বুঝবে না সীমা অতিক্রম করবেই। শালীনতার সীমা রক্ষা করা বাংলা ভাষীদের জন্য খুবই কষ্টকর। এটা তো বোঝাই যাচ্ছে এখন পর্যন্ত বলার ভাষাটাকে কি বাঁচিয়েছেন রাজনীতিবিদরা?\nবঙ্কিম চন্দ্রের যুগ থেকে অনেক কাল গেছে, বাংলা ভাষা–ভাষীদের একটা আলাদা স্বাধীন দেশ হয়েছে। সেখানকার সংসদে বাংলা ভাষাতেই বক্তৃতা–বিবৃতি–প্রশ্নোত্তর হয়। মাঝে মাঝে সারাদেশের মানুষ অভিনিবেশসহ শোনে রাজনীতিবিদদের বক্তৃতা–বিবৃতি, বিশেষ করে প্রধানমন্ত্রী, সরকারি বা বিরোধী দলের সিনিয়র নেতা–মন্ত্রীরা কী কথা বলেন তাই। কিন্তু বেশির ভাগ ক্ষেত্রেই তারা আশাহত হন খিস্তি–খেউর গিবত শুনে। বিরোধী দল বা প্রতিপক্ষ রাজনৈতিক দলকে ভদ্র ভাষায় সমালোচনা না করে শীর্ষ রাজনীতিবিদরাই করেন কটূক্তি। নবম সংসদে ব্যাপারটা চরমে উঠেছিল দুপক্ষের পাল্টাপাল্টি খিস্তি–খেউরে। দশম সংসদেও কমবেশি সে সব হচ্ছে এবং তা একতরফা করে যাচ্ছেন ক্ষমতাসীন দলের নেতৃবৃন্দ। যারা সংসদে নেই তাদের বিরুদ্ধে চলছে এসব কটুক্তি। নবম সংসদের অনেক কটুক্তি এক্সপাঞ্জ হয়েছিল কিন্তু দশম সংসদে যা বলা হচ্ছে ট্রেজারি বেঞ্চ থেকে, তা কি এক্সপাঞ্জ হচ্ছে?\nহচ্ছে না। কারণ এই সংসদে যে আনুষ্ঠানিক বিরোধী দল তাদের বিরুদ্ধে কথা বলেন না ক্ষমতাসীন শীর্ষ নেতৃবৃন্দ। এখনোা তাদের টার্গেট নবম সংসদের বিরোধী দল। নির্বাচনে না আসা থেকে নিয়ে তাদের রাজনৈতিক কর্মকাণ্ড – সব ব্যাপারেই হুমকি–ধামকি–শাসানি ছাড়া কথা নেই, আর সে কথাগুলোও খিস্তি খেউর সমেত প্রতিটা শব্দ রেকর্ড হচ্ছে – হচ্ছে লিপিবদ্ধও। আগামীদিনে যখন ইতিহাস লেখা হবে তখন প্রামাণ্য যা আসবে বা পাওয়া যাবে, তাতে এই সব নেটিভ টোনের কথা ছন্দবদ্ধ গ্রাম্য পদ্য সবই থাকবে। অর্বাচীন শব্দগুলোও বাদ যাবে না।\nকাজেই তখন এই সব নেতাদের রুচিবোধ–শ্লীলতার মূল্যবোধ শারীরিক ভাঙা চোরা করার হুমকি এগুলোকে কীচোখে দেখবে নতুন প্রজন্ম বা আরও পরের প্রজন্ম?\nএই সব ছন্দবদ্ধ কথা বা হুমকি ধামকিকে এরা দেখবে নিছক সামন্ত মানসিকতা বা ইতর গ্রাম্যতা হিসেবে। ভিশন যাই থাক ২০১২ বা ২০৪১ এই সব লোকজন এই কালের প্রধানমন্ত্রীসহ – কেউই যে আধুনিক মানসিকতার ছিলেন না তারা অন্য কিছু না হোক সংসদের প্রসিডিং দেখেই বুঝে ফেলবে গণতন্ত্রের নামে কী করা হয়েছিল আর কী বলা হয়েছিল।\nএক্ষেত্রে আবার আমরা বঙ্কিম চট্টোপাধ্যায়কেই স্মরণ করতে চাই। কারণ ওই লোকটি অবশ্যই ‘জাতীয়তাবাদী’ ছিলেন এবং মেধাবীও ছিলেন আবার অকপটও ছিলেন, ছিলেন প্রতিবাদীও। বাঙালীর স্বভাব সম্বন্ধেও ছিলেন অকপট। সে কারণে ভাষার শব্দ চয়নের ক্ষেত্রে তার ইংরেজি, আরবি–ফার্সি, গ্রাম্য, বন্য শব্দ চয়নের যে তাগিদ বা প্রয়োজনবোধ সেটির যে ভুল বোঝার অবকাশ আছে তা তিনি বেশ ভালো ভাবেই বুঝেছিলেন। ভাষার ব্যবহারে বা অপব্যবহারে বক্তব্য যে খেলো বা অগ্রহণযোগ্য হয়ে যায় ব্যক্তির ব্যক্তিত্বের বিনাশ ঘটে এও তিনি বুঝেছিলেন, কাজেই ভাষা চয়নে নিয়ম শিথিলতার কথা ‘বাঙালা ভাষা’ প্রবন্ধে লিখলেও আবার যখন পাঠ্য পুস্তকে ছাত্রদের জন্য বিশেষভাবে লিখেছেন তখন তার বক্তব্য হচ্ছে – ‘মুখেই বলি আর লিখিয়াই বলি বলিবার সময় কথাগুলো একটু সাজাইয়া লইতে হয়। সাজাইয়া না বলিলে হয়তো তুমি যাহোক বলিতেছে সে তোমার সকল কথা বুঝিতে পারিবে না নয়তো সে কথাগুলো গ্রাহ্য করিবে না…।’ (রচনাবলী পৃষ্ঠা ৯২৮)।\nপাঠক এখন নিশ্চয়ই বুঝতে পারছেন যে, প্রধানমন্ত্রী এবং তার বশংবদরা ইদানীং যা বলে চলেছেন তা নিয়ে ফান করছে সবাই এবং যাকে উদ্দেশ্য করে বলে চলেছেন তিনিও গ্রাহ্য করছেন না। গত ৯ মার্চ বেগম খালেদা জিয়াও চেষ্টা করেছেন ছন্দে ছন্দে উত্তর দিতে, বলেছেন গোপালীর কপালী হওয়ার অপচেষ্টার কথা এবং ট্রেন ক্রেন দিয়ে তোলার কথা। কারণ ক্ষমতাসীনরা তাকে বলেছিলেন – তিনি ট্রেন মিস করেছেন।\nসবই হচ্ছে হালকা ভাষার ব্যবহার, যাতে রাজনীতি গণতন্ত্র বা আদর্শের লেশমাত্র নেই। আছে কেবল আঞ্চলিকতা, গ্রাম্যতা ও ব্যাকরণ দোষ। সাজানো গোছানোর ব্যাপার নেই – নেই আদর্শিক অবস্থান। বঙ্কিম চন্দ্র এ বিষয়টাও আঁচ করেছিলেন এবং তাই তার রচনাবলীর ৯৩৩ পৃষ্ঠায় আমরা পাই আর একটা মন্তব্য, যেখানে তিনি রচনার বা ভাষার সাহায্যে মত প্রকাশের পাঁচটি পরিত্যাজ্য দোষের কথা বলেছিলেন – এক. বর্ণশুদ্ধি, দুই. সংক্ষিপ্তি, তিন. প্রাদেশিকতা, চার. গ্রাম্যতা ও পাঁচ. ব্যাকরণ দোষ।\nঅর্থাৎ মনোভাব প্রকাশের জন্য ভাষার মধ্যে ইংরেজি, আরবি, ফার্সি, গ্রাম্য বণ্য ভাষা ব্যবহার করতে পারেন। কিন্তু প্রাদেশিকতা বা আঞ্চলিকতা (গোপালী ধরনের) গ্রাম্যতা (অশ্লীল ইঙ্গিতে গেয়ো ঝগড়ার মতো বা খ্যামটা নাচিয়েদের মতো ছড়া কাটা) ব্যাকরণ জ্ঞানহীন অপরিমিতি বোধ নিয়ে কথা বলতে বা লিখতে নিষেধ করেছিলেন।\nঅথচ সেই কাজগুলোই এখন হচ্ছে নেই লঘু–গুরু জ্ঞানও। প্রধানমন্ত্রী করছেন তার মন্ত্রী, সংসদ সদস্য, মোসাহেবরা করছেন, ইদানীং বিরোধীরাও প্রত্যুত্তর দিচ্ছেন। অর্থাৎ একটা গ্রাম্য অপরিশিলীত সংস্কৃতি গড়ে উঠছে এদের ভাষার ব্যবহারের মাধ্যমেই। বঙ্কিমের সময় থেকে অনেক অনেক বছর কেটেছে, এর মধ্যে অনেক এগিয়ে যাওয়া উচিত ছিল অথচ আমরা আগাতে পারিনি। স্বাধীন দেশের মর্যাদাটাই আমরা রাখতে পারছি না। হাস্যকর এবং দুর্বিনীত আচরণের উদাহরণ সৃষ্টি করে চলেছি প্রতিনিয়ত। আর তাল গাছের মালিকানা বিতর্কে গণতন্ত্র তো কবে ভেগে গেছে। আর এই কথাটায় আমরা ছন্দে ছন্দে বলতে পারি –\nপ্রধানমন্ত্রী ছাড়েন নাই তাল গাছের দাবি\nতাহাতেই খাইতেছে গণতন্ত্র খাবি।\nকিংবা বদু কাকা কনসেপ্ট নিয়েও ছন্দ হয় যেমন –\nকে যে কাকা কে যে ভাই\nআনন্দের আর সীমা নাই।\nঅথবা ৫ জানুয়ারি নির্বাচন নিয়েই ছন্দ বলা যায় –\nদিবাস্বপ্নে দেখেছেন ভোটারের ঢল\nআসলে কেন্দ্রে ছিল দানবের দল।\nবঙ্কিম চন্দ্র চট্টোপাধ্যায় বেঁচে থাকলে হয়তো আমাকে জুতাপেটা করতে চাইতেন অর্বাচীন–ইতর শব্দ ব্যবহারের জন্য। কিন্তু কিছু তো করারও নাই আমাদের এই কালের প্রধানমন্ত্রী আমাদের এই রকমের ছন্দে কথা বলার পথ দেখাইয়াছেন, আমরা সেই পথ হইতে বিচ্যুত হই কী করিয়া।।\nPrevious: লুণ্ঠন সন্ত্রাস (পর্ব – ২)\nNext: বাতি না জ্বললেও গরীবকেই দাম শোধ করতে হবে


Mymensingh Live-ময়মনসিংহ লাইভ ময়মনসিংহে ‘বিড়ালবাড়ি’\n৭ মিনিট আগের আপডেট ; সকাল ১০:৩৩ ; বুধবার ; জুন ৩, ২০২০\nনিজস্ব সংবাদদাতা১১:৪৩ অপরাহ্ণ, নভেম্বর ১০, ২০১৯\nশহর কিংবা গ্রাম হরহামেশাই দেখা মেলে অবহেলিত কুকর আর বিড়ালাদের। ময়মনসিংহ শহরের কলেজ রোডের একটি বাড়িতে এর চিত্র ভিন্ন। বাড়িটি বিড়াল বাড়ি নামেও পরিচিত। এই বাড়িতে প্রায় ২০টি পোষ্য বিড়ালের দু’বেলা দু’মুঠো খাবার মিলছে শুধু তাই নয়! তাদের রয়েছে পোশাকও।\nএই বিড়ালদের দেখভাল করেন মৌসুমী আক্তার। অসহায় বিড়ালদের দেখে তিনি কষ্ট পান। আর্থিক দৈন্যতা থাকার পরও অবলা প্রাণিদের জন্য তিনি একজন অনুকরণীয় মানুষ। সারাক্ষণ ভাবেন, ওদের জন্য স্থায়ী আবাসন করার। চিন্তা করেন, বিড়ালগুলোর জন্য তিনি স্থায়ীভাবে সুপারভাইজার, রান্নার লোক, পশু চিকিৎসক কী করে নিয়োগ করা যায়।\nমৌসুমীর মাও একজন পশুপ্রেমী। তিনিও কিছু কুকুর-বিড়াল পোষতেন। সেই থেকে অবলা জীবগুলোকে দেখভাল করছেন মৌসুমী। আর্থিক টানাপোড়নের সংসারে মৌসুমী তার পোষ্যদের জন্য ভেবে চলেছেন, মাথা গোঁজার ঠাঁই পেলে ওরা বেঁচে যায়।\nপ্রত্যক্ষদর্শীরা জানান, বিড়ালের জন্য বিড়ালবাড়িটি স্বর্গও বটে! যথাযথ খাদ্য, চিকিৎসা, বাসস্থান ও নিরাপত্তাসহ সার্বিক সহযোগিতা পেয়ে বংশবৃদ্ধি করে রীতিমতো ফুলেফেঁপে উঠছে কয়েকটি বিড়ালের পরিবার। নিজেদের রাজত্ব ভেবে খেয়ে পড়ে দিব্যি সুখেই আছে তারা। বাড়িটিতে বিড়ালরা নির্ভয়ে বিচরণ করে।\nস্থানীয়রা জানান, স্নাতক পাস মৌসুমী আক্তার দীর্ঘদিন বিদেশে ছিলেন। ভাগ্যের নির্মম পরিহাসে শেষ পর্যন্ত যা হয়! চাকরি-পেশা হারিয়ে তিনি আজ অসহায় ও মানবেতর জীবনযাপন করছেন। কিন্তু নিজে মানবেতর জীবনযাপন করলেও তার পালিত প্রায় শতেক বিড়াল ও কুকুরকে পরিচর্যা করতে গিয়ে নিজে আজ ক্লান্ত ও সর্বশান্ত!\nমৌসুমী আক্তার জানান, আপনাদের মিডিয়াগুলো কি কোন সচিত্র প্রতিবেদন প্রকাশ করতে পারেন? যাতে দেশ-বিদেশের প্রাণিপ্রেমী ও রক্ষাকারী সংগঠনের চোখে পড়ে! জেলা প্রাণিসম্পদ মন্ত্রণালয় আপনারা কি পারবেন তার এই প্রাণিগুলোকে পুনর্বাসন ও সঠিক পরিচর্যা করার জন্য সহায়তা দিতে। সূত্র: ঢাকাটাইমস